open-index/open-wikipedia-markdown huggingface dataset:
講波

**講波**係球賽評述嘅通俗叫法，而喺香港，一般嘅普羅大眾都鍾意叫球評人做「**講波佬**」。

負責講波嘅人係要將一場球賽嘅過程，盡可能完整咁向喺收音機或者電視機前面收聽收睇緊嘅聽眾／觀眾作出介紹及分析，包括嗰種球類嘅玩法、賽制，嗰場賽事所參與球員／球隊嘅背景，球隊出場嘅陣容，戰術嘅運用，球賽嘅進行……等。

所以講波普遍被視為一種專業，因為第一，佢哋當然要全面認識嗰種球類運動，其次手頭上嘅資料要充足，分析球賽嘅時候亦唔可有太多主觀嘅個人意見，要對球賽客觀咁批評，咁啲觀眾聽眾先可以喺中立嘅情況下欣賞球賽；因此要成為一個評述某種球類比賽嘅專業**講波佬**絕對要下一番功夫，可以話係屬於專業人士嘅範疇。

## 講講「講波佬」
**講波佬**本來只係狹義咁指嗰啲講足球運動嘅運動評述員，因為以前喺香港評述足球嘅絕大多數係男性，甚至當時可以話冇女性評述，於是大眾就用咗個「佬」字，但其實隨住世界嘅發展同埋社會嘅變化，依家女性出嚟講足球亦唔係咩新鮮奇事，再加上講波可以唔單單咁指足球運動，令到「講波佬」哩個詞語亦都有修飾嘅必要，不過因為喺香港生長嘅大眾已經一口講慣咗，所以仍一貫統稱從事球賽評述哩個行業嘅人做「講波佬」。

### 乜波都有得講
其實**講波**又點止係指講足球一樣呢，因為唔同嘅球類運動都會有專長嘅評述員，除咗聽得比較多嘅足球評述之外，其實一路以嚟籃球、排球、網球、乒乓球、羽毛球，甚至保齡球、桌球哩啲比較少體力發揮嘅運動都有佢哋嘅專業評述員，而且男女各佔有一定嘅比例，所以「講波」已經變成廣義嘅詞語。

### 講波人有幾權威
不過講波界有一個小小共通點，就係當中大部份嘅球評人其實曾幾何時亦係嗰種運動嘅職業球員，有啲可能已經退役全身投入做球評人，有啲則係現役嘅職業球員，只不過係以客串形式咁去為某啲球賽作專業評述。當然亦有啲人，佢哋一路都好醉心咁去研究某種球類運動，佢哋可能只係業餘玩吓，甚至冇乜實戰經驗，但亦最終都可以成為專業講波佬，只要有獨特嘅分析，加上搜集返嚟嘅資料同研究心得，再加埋業內人仕同埋大眾對佢嘅認同，亦可以被邀請作出權威性嘅評述。

### 香港足球評述員協會
近年電視台嘅足球賽事直播量越嚟越大，香港足球評述員或主持越來越多，佢哋雖然來自唔同媒體，但係對足球都好有熱誠。2006年10月24日，業界重成立咗（HKFCA），旨在凝聚力量回饋社會。多年來，HKFCA一直支持香港代表隊出戰無家者世界盃，亦會定期出動探訪老人家，並喺2009年集眾會員之力，出版過散文集《寫給足球的情書》。

## 專業講波人
以下會簡單咁介紹一啲球類運動嘅講波人。

### 足球
要數足球界嘅講波人，相信好多人隨便都可以點出三兩個出嚟。而喺香港工作或者操粵語嘅足球講波佬有好多其實都幾出名，佢哋除咗係因為成日會喺電視出鏡，或者喺收音機聽到佢哋把聲之外，亦都係因為喺評述分析上特別出色獨特，可能喺閱讀球賽嘅能力方面比較好，亦都可能因為佢哋嘅評述風格……等而為人所注意。

#### 粵語講波人
*葉觀楫：綽號「大聲葉」，係六、七十年代嘅著名電台講波佬，現場講波時可以話係緊張大師，講起上嚟特別精采，而且創作咗好多生動嘅足球術語，所以而廣受聽迷歡迎。
*林尚義：人稱「阿叔」，係香港講波界嘅老行尊；曾經係香港足球聯賽隊伍及中華民國隊員，亦做過電影演員。因為佢嘅硬漢性格，造就佢講波時嘅風格都係比較鍾意大大聲，同埋用抑揚頓挫嘅重口音去評述，配合埋佢肉緊嘅表情，睇緊佢唔知情嘅人會以為佢發緊脾氣鬧緊人。
*丘建威：Cable，人稱「丘仔」，讀書時候係聖約瑟足球校隊成員，後來成為香港職業足球員，打後衛、清道夫，退役後轉行做講波佬。
*張志德：Cable，人稱「細鬼」，曾經係香港職業足球員，香港隊員，退役後轉行做講波佬。
*何鑑江
*何靜江
*丁偉傑：Now
*何輝：紅褲子出身，八、九十年代香港足球員，試過代表港隊，青少年期試過代表香港乒乓球隊。當打嗰排唔踢波走咗去做量地官，家下喺廣東體育台做緊講波佬。因應佢自己踢波出身，經常喺講波時拆解場波嘅形勢，以及詳解場波各方面嘅細節，好似排陣、球員表現、領隊調動手法，甚至領隊表情，亦好鐘意搞Gag。雖然佢未正式喺香港人出錢搞嘅電視頻道講過波（ESPN唔係香港嘢），不過極受網民同一般睇開佢嘅人愛戴。
*黃興桂：Cable
*江忠德：ESPN
*馬啟仁：TVB，英文名**Keyman**，擁躉唔少。
*李德能：Cable
*蔡育瑜：Now
*鍾志光：TVB
*何柏霖：Cable
*劉舜文：Cable
*陳葦如：Now
*方柏翹：Now
*司徒文俊：Cable
*李榮基：Now
*馮嘉奇：(已轉職伯明翰球會職員)
*劉健基：Cable
*潘源良：Cable，香港著名填詞人，香港有線電視一開台已經參與足球評述，佢主要係評述西甲英超嘅賽事。
*林慶麟：Now
*李健和：Cable
*強尼：Cable
*袁文傑：正職演員，周不時去TVB講波，亦喺youtube頻道**袁文傑Andrew Yuen**講波。

#### 大陸講波人
*陳維聰（粵語）
*陳寧（粵語）
*鐘毅（粵語）
*羅海文（粵語）
*黃健翔（普通話）

#### 外國講波人
*連尼加（Gary Lineker）
*阿倫．漢臣（Alan Hansen）
安倍晉三

（， ），日本政治人，曾經做過兩次內閣總理大臣，佢係日本戰後以嚟最後生同埋第一個喺戰後出世嘅日本首相，亦係日本憲政史上在任時間最長嘅首相。喺佢在任日本首相期間，內政上通過，大膽實行量化寬鬆政策，成功令日本走出自以嚟長達幾十年經濟衰退嘅局面，外交上則提出「」概念，提倡建立自由開放嘅印太地區，同時主張修改《日本國憲法第九條》，解禁集體自衞權，積極同美國等盟友合作，支持台灣參與國際舞台，對抗中國共產黨對印太地區嘅滲透同侵略。

## 仕途
* 1982年11月，擔任阿爸安倍晉太郎，當時嘅日本外務大臣即係嘅秘書官，自此進入政壇。喺政壇發展上，得到日本前首相福田赳夫同竹下登嘅大力提攜。
* 1993年7月，當選日本眾議院議員。
* 2000年7月，出任第二次森喜朗改組內閣嘅官房副長官。
* 2001年4月，續任第一次小泉純一郎內閣嘅官房副長官。
* 2002年9月，續任第一次小泉內閣（第一次改組內閣）嘅官房副長官。
* 2003年9月，小泉連任黨總裁後，接任日本自民黨幹事長。係自民黨時代以後、二十三年以來第一位同派系幹事長。
* 2004年9月，由於日本自民黨喺參議院選舉以一席之差輸畀日本民主黨，故此辭去幹事長職，俾小泉降職做自民黨幹事長代理同黨改革推進本部長。
* 2005年10月31號，就任第三次小泉改組內閣嘅官房長官。
* 2006年9月20號，當選第21屆自民黨總裁。
* 2006年9月26號，就任第90屆內閣總理大臣。
* 2007年7月29號，日本自民黨喺參議院選舉大敗，第一次失去最大黨地位。
* 2007年9月12號，因潰瘍性大腸炎，宣佈辭去日本首相。
* 2007年9月26號，辭去首相，只有一年嘅第一次安倍內閣總辭，福田康夫組閣。
* 2012年9月26號，當選第25屆自民黨總裁。
* 2012年12月16號，日本自民黨喺參議院選舉大勝，重回失落3年嘅執政地位。
* 2012年12月26號，就任第96屆內閣總理大臣。
* 2013年7月21號，日本自民黨喺參議院選舉大勝。
* 2013年12月26號，以首相身分參拜靖國神社，中國、韓國同美國都有表示失望或者憤怒。
* 2019年4月30號，天皇明仁讓位畀皇太子德仁，成為第一位經歷天皇生前退位嘅首相。
* 2019年11月20號，超越桂太郎（2886日），打破在任首相總日數紀錄。
* 2020年8月24號，超越佐藤榮作（2798日），打破連續在任首相日數紀錄。
* 2020年8月28號，因潰瘍性大腸炎惡化，宣佈辭去首相職位。
* 2020年9月16號，率領內閣總辭，由菅義偉接任首相職位。之後淨係留任眾議院議員。

## 遇刺身亡

2022年7月8號上晝，喺奈良市街頭演講期間被槍擊，同日下晝身亡，終年67歲。

## 家族
安倍晉三家族世代都係搞政治，外公岸信介、叔公佐藤榮作都係首相，係出名嘅「一門三首相」。

*太爺安倍彪助（第一代山口縣議員）
*阿爺（前眾議院議員）
*老豆安倍晉太郎（前眾議院議員）
*親細佬（眾議院議員）
*外公岸信介（前首相）
*叔公佐藤榮作（前首相）
*堂叔（前眾議院議員）

## 屋企
安倍晉三1987年同結婚，佢哋冇仔女。

## 參攷

## 出面網頁

* 安倍晉三官方網頁 
*  
*
拉篩

**拉篩**係一個關於球類運動技巧嘅術語，佢嘅意思係球員能夠以手腳或工具將係個波度落篩，以達到個波喺空中傳送時會有微微轉向嘅動態，令對手難以招架而失手／失分。

最常見嘅係踢足球時，當球員想個波以一個向左或者向右嘅弧形曲線彎出去，球員揮腳時就要向住個波嘅施轉點用腳嘅一邊批埋去；

例如用左腳起腳射波嘅球員，當佢想個波彎曲咁飛去右邊，咁佢腳趾公嘅一邊腳一定要對住波嘅左邊大力咁批埋去，咁個波就會喺空中以右至左方向急旋轉，由伯努利原理（Bernoulli's principle），個波會順住磨擦嘅方向一路向右彎出去；相反，想個波向左飛就要對住個波嘅右邊以腳趾尾嘅一邊腳大力批個波。

打乒乓波時，球員就會用個球拍摩擦個飛嚟嘅乒乓波，想個波微微彎左或者落檯時急彈去左邊，就要用球拍由左至右咁擦個波出去，令個波急旋與空氣磨擦；相反嘅就要以相反方向進行。

拉篩拉得理想同埋拉得湊效其實可以話係一門藝術，所以就算係世界級嘅職業球員，佢哋都要經常鍛練哩種技巧，以求達到控制自如，得心應手，喺比賽嘅時候希望可以一擊即中。
馬龍 (香港漫畫家)

**馬龍**（）係香港漫畫家，喺1984年開始畫專欄漫畫，題材以政治幽默為主。

## 出面網頁
詹志民

**詹志民**，原名**詹志文**，係香港商業電台DJ，曾經俾同台DJ森美戲稱「方人方面方剛」，喺《森美小儀山寨王》時代，名為Leo。但係為配合電台節目《空中喱民》，所以將「文」字改為「民」。並人稱「四方果」，一度俾森美喺《森美移動》中喺Yahoo!揾四方果，成為一時佳話。

佢喺葵涌葵盛邨長大，2001年向俞琤自薦加入商業電台，喺林海峰嘅節目《好世界》中，負責其中一個15分鐘嘅遊戲環節。其後喺森美同阮小儀嘅節目《森美小儀dot dot dot》中擔任副手，跟過卓韻芝學習劇本創作。電台認為佢同森美同埋阮小儀夾得到，正式加入佢哋嘅節目《森美小儀dot dot dot》。再加入森美嘅週末遊戲節目《森美移動》，其後更加有個人節目《Pat Pat Leo》，2005年同張家豐（阿喱）夾埋做節目《空中喱民》，後來有個人音樂節目《Chi Man's Choice》，開始喺商業電台抬頭。而家間中參與《架勢堂》為Hit Hot Hong Kong出題目。

2006年6月12號起同蘇耀宗（細So）及 張家豐（阿喱）主持新遊戲節目《大鐵人123》。

## 現主持節目
* 《森美移動》 逢週六夜晚十一點至週日凌晨一點

## 曾主持/參與節目
* 《森美小儀dot dot dot》
* 《森美小儀山寨王》
* 《903 發開口夢》 
* 《正在叱咤》
* 《Chi Man's Choice》
* 《Pet Pet Leo》
* 《大鐵人123》
* 《榜住你放榜》
* 《喱民精選》 逢週六下晝五點至六點
* 《空中喱民》 逢週一至週五夜晚八點至十點（2006年8月因播放廣播劇戀愛樂園，節目減至9:30）
* 《Do人Show》 逢週一至週五夜晚九點至十點

## 曾參與廣播劇
* 吳水@黃金少年 
* 占爺@公子日記
* Model王傳奇
* 大衛營廣播劇
* 四方果@爆籃無敵
* 森美幻想劇
* 師傅仔@街車王
* 壞同學@uma與neko
* 副隊長、雲吞雞將軍@宇宙突擊隊之 Uma 與 Neko — 砂鍋雲吞雞
* 豹膽民@大佬冰室

## 屋企
詹志民已結婚，同阿爸阿媽一齊住，阿爸係的士司機，阿媽嚮銅鑼灣登龍街嘅合利車仔麵鋪頭賣嘢。屋企人信奉基督教，宗教聖歌《奇異恩典》係佢鍾意嘅一首歌。

## 出面網頁
* 商業電台主持簡介
* 《空中喱民》官方網站
* Pet Pet Leo 成才記

類:香港商業電台節目主持
阮小儀

**阮小儀**（），原名**阮佩儀**，有時就咁叫**小儀**，花名**姑媽、飯蓋儀、火儀**。阮小儀結咗婚，中學嗰陣讀嘉諾撒聖心書院而大學讀香港理工大學設計系。家下係香港商業電台DJ，而佢主持嘅電台節目好受後生仔女歡迎。

阮小儀1996年加入商業電台，初期響廣告部做創作。後尾協助王仲凱（商業二台前總監），演出禮拜日黃昏搞笑節目《廢話小說》之後得到賞識，轉職做DJ。之後同另一位DJ森美主持《森美變態樂園》。因為佢哋合作得好好，所以之後兩個人一直都合作主持節目。好似《森美小儀 dot dot dot》、《森美托小儀所》、《森美小儀山寨王》、《森美小儀K饉40》、《森美小儀COLOR CAFE》、《森美小儀餓𡃁之van》、《森美小儀餓𡃁之home》、《架勢堂》等等。2001年開始獨力主持《神州大地小儀國》。

多年嚟，森美成日喺節目中取笑小儀高度同年紀，但係兩人依然無心病，合作無間。2006年3月，小儀同森美合作主持無綫電視綜藝節目《15/16》（讀十五十六）。

由2006年4月15號開始，佢同DJDonald合做新週六下午節目《903 id club AiShiTeRu》。

小儀響《架勢堂》香港十大「最想非禮的女藝人」選舉入面，將「非禮」等同「性感」，有侮辱女性成分。事後佢同森美喺商台大氣電波同官網公開道歉。（參閱架勢堂的商台投票風波。）

2020年2月，阮小儀結束同無綫電視嘅合約。2025年10月，阮小儀結束同商業電台嘅合約。

## 現主持節目
### 電台節目
*早霸王（逢星期一至五上晝十點到中午十二點）
*咪芝巨星（逢星期六下晝一點到兩點）

## 電視節目演出（[[ViuTV]]）
*2020年：《吃掉前男友》第3-4集嘉賓
*2020年：《全民造星III》50進40回合評判
*2021年：《中女唔易做》演出
*2021年：《考有Feel》主持
*2021年：《水著考有Feel》主持
*2021年：《神的女主角》第1-2集嘉賓
*2022年：《七福星》第2集嘉賓
*2022年：《1 Take過》主持
*2022年：《肥美人》第一回合主評判
*2022年：《21克公寓》主持
*2022年：《Auntie妳好》 第17集嘉賓
*2022年：《Dr.Any毛》 第1、2集嘉賓
*2023年：《讓我一次買個夠》第9集嘉賓
*2024年：《姑媽突變神隱少女》主持
*2025年：《全民造星VI》評判（第三回合［22-28集]）
*2025年：《Chat KP》第54-55集嘉賓
*2025年：《細事都被你看透》主持／演出

## 電視劇（ViuTV）
*2024年：《絲絲》 飾 Mimi

## 曾經主持嘅節目
### 電台節目
*《廢話小說》
*《森美變態樂園》
*《森美小儀 dot dot dot》
*《森美托小儀所》
*《森美小儀山寨王》
*《森美小儀K饉40》
*《森美小儀COLOR CAFE》
*《森美小儀餓o靚之van》
*《森美小儀餓o靚之home》
*《神州大地小儀國》
*《小儀擺尾》
*《架勢堂》
*《早霸王》
*《咪芝蓮》
*《903 id club AiShiTeRu》

### 電視節目
*2000 處境喜劇男親女愛
*2006 15/16
*2007 森之愛情
*2008 古靈精探
*2008 亮相（嘉賓）
*2008 亮相2（同森美主持）
*2009 古靈精探B
*2009 千奇百趣
*2010 情人眼裏高一D
*2010 千奇百趣-香港地

## 曾經參與嘅廣播劇
*半邊俠@黃金少年
*熊仔@來不及聽你說愛我
*Uma 與 Neko（1）
*Uma 與 Neko（2）
*Uma 與 Neko（3）
*公子日記
*宇宙突擊隊之 Uma 與 Neko — 砂鍋雲吞雞
*街車王
*七劍

## 森美小儀歌劇團
*2009 家樽抽
*2008 小孖俠
*2007 LokamochiMamiba
*2006 BIG NOSE
*2005 亞卡比槍擊事件
*2004 早安啊!曼克頓
*2003 大衛營
*2002 奪標
*2001 流星級的演唱會
*2001 有怪莫怪的世界
*2000 十九樓半的夏天
*1999 很長的good morning miss

## 出面網頁

*小儀｜DJ主持｜商業電台881903.com
*森美小儀事件：玩笑太大？還是社會太變態？
*小儀嘅Blog
* 
* 
*
鴉片

**鴉片**（；英文：opium），舊時叫做**洋藥**，俗稱**大煙**、**阿芙蓉**（）、**大香煙**，清朝時普遍會叫做**福壽膏**，係天然麻醉抑制劑；醫學上可以用嚟做麻醉性嘅鎮痛藥，如果唔係用嚟做科學研究或者唔係醫藥用嘅話，就屬於毒品。

以毒品嚟講，傳統用鴉片嚟吸毒嘅工具有煙簽、煙燈、煙槍等，一般將生鴉片加工變成熟鴉片，然後搓到細細粒丸咁或者細細條，喺火上面燢到佢變軟之後，就塞入煙槍嘅煙鍋入面，跟住將個煙鍋倒轉擺喺火苗上面燒，經過條煙管就可以吸食燃燒產生嘅鴉片煙；吸毒嘅人之中，煙癮唔大嘅每日大概吸食10～20次，大煙癮嘅可以多到一日吸成百次；而家嘅吸毒者通常直接就咁吞食嗰啲含有鴉片嘅丸仔，或者將鴉片溶喺水裏面直接用針進行靜脈注射；有時一大班人一齊以靜脈注射形式服用鴉片，但係又會共用嗰一兩支針筒，咁就成為咗愛滋病（*A.I.D.S.*）傳播嘅主要途徑之一。喺中國大陸如果發現有人販賣鴉片，而身上搜出嘅鴉片重量超過一千克（*kg*）即可判處死刑。

## 鴉片嘅提煉
**鴉片**其實係喺罌粟未熟嘅果實皮度提煉出嚟；罌粟係屬於一年生嘅草本植物，啲人會趁佢嘅果實未熟，

果皮上面割開小小切口，等啲帶白色嘅乳汁流出嚟，然後將呢啲液汁乾燥凝固再用嚟提煉；呢啲凝固物裏面含有多種鴉片生物鹼，而所提煉出嚟嘅鴉片會分為生鴉片同埋熟鴉片。

生鴉片係深啡色，有啲品種就會近黑色；形狀多數整成圓餅形，或者一磚磚咁；一般嘅表面會係乾燥同埋脆硬，但係裏面就保持住柔軟同埋粘性，氣味亦好刺激性好難聞—係好似放咗好耐嘅尿咁嘅苦味。生鴉片除咗有15%至30%嘅礦物質、樹脂同埋水份之外，重含有10%至20%嘅特殊生物鹼。

生鴉片經過燒煮同埋發酵嘅加工處理之後，就會成為吸毒者用嘅熟鴉片。整好嘅熟鴉片多數係條形或者一塊咁，然後用薄嘅布或者塑膠紙嚟包裝；熟鴉片嘅表面光滑柔軟，帶少少油膩，色澤會係淺啡或者金黃色，而佢所發出嚟嘅強烈味道，對啲吸毒者嚟講會係一啲香甜嘅味道。

## 鴉片戰爭
中國清朝嘅時代，大量鴉片嘅流入，嚴重咁荼毒中國嘅人民，朝廷意識到鴉片係一樣禍國殃民嘅嘢，佢令到人民精神不振，體力衰退，所以當時有兩位大臣分別向清政府提出禁鴉片，許乃濟提倡「馳禁」，而林則徐就提出咗「嚴禁」，最後林則徐嘅意見被朝廷採用；之後林則徐喺虎門銷煙，令到當時被認為係最大嘅鴉片入口商－－英國商人損失慘重，兼成為第一次鴉片戰爭嘅導火線。

## [[抗日戰爭]]同[[國共內戰]]
抗戰後期，中共喺陝甘寧邊區整咗好多鴉片來賣畀國統區嘅賣家或者國軍士兵，支撐財政——特別係要來買醫療物資。毛澤東同呢啲政策有直接關係。渠哋尤其是喺陝北**南泥灣**（之前叫**爛泥窪**/**濫泥洼**）大肆開墾荒山野嶺，靠種罌粟來支援革命，所以啲產品又叫**革命鴉片**。共產黨靠渠來反制國民黨嘅經濟封鎖，到內戰打完至唔再做呢種生意。因為噉嘅「秘密武器」講起來並唔馨香，所以呢段歷史向來諱莫如深。

## 衍生品
舊時响香港最流行嘅鴉片類毒品有三種——膏狀嘅（上面有詳細講）、粒形嘅（紅丸），同埋粉狀嘅（白粉）——喺九龍寨城光明街（俗稱**電台街**；靠吸毒恢復精神叫「充電」）各有專賣檔口，分別叫**煙館**、**紅丸檔**同埋**白粉檔**。呢三種由罌粟煉出來嘅嘢之中，鴉片藥力最弱，紅丸排中間，白粉嘅最勁。**紅丸**嘅成分有海洛英、嗎啡、砒霜……係種粉紅色黄豆形毒品。

## 攷
聖保羅男女中學

**聖保羅男女中學（St Paul’s Co-Educational College)** 簡稱SPCC， 係由香港聖公會創辦嘅男女中學。位於香港中環麥當勞道33號。

**聖保羅男女中學**喺1915年創立。早期只收女仔，1918年成為香港第一間規定學生必須着校服嘅學校，1945年戰後復收學生，兼收男女，係香港首間男女學校。2001年向政府申請成為成為首間直資學校。

校舍面積 545 平方米，現有學生約1300人，現任校長係潘紹慈。

學校喺附近歌老打路另設有學校專用室內運動房，畀校內學生做特殊運動，亦開放畀會員同埋舊生用。

學校喺學術成績、音樂、體育方面成就非凡。聖保羅男女中學非常重視學生喺多方面發展，監獄有不同領域嘅音樂團隊，亦都會定期舉行國際體育工作坊（International Sports Workshop）。

著名舊生包括:
*李國能-香港終審法院前首席法官
*李澤鉅-長江實業主席
*李澤楷-電訊盈科主席
*李國章-前香港教育統籌局局長
*李家祥-香港立法會前議員，香港賽馬會副主席
*劉遵義-香港中文大學前校長
*潘宗光-香港理工大學前校長
*譚惠珠-港區全國人大代表
*蔡克剛-律師
*周梁淑怡-香港旅遊發展局前主席，香港立法會前議員
*余若薇-資深大律師，香港立法會前議員
*莊梅岩-編劇
*羅尚正-音樂人
*吳嵩-馬評人
*李汶靜-已故新聞報道員
*鄒凱光-編劇
*潘秀瓊-藝人
*關正傑-藝人
*陳百強-已故藝人
*林敏驄-藝人
*莊靜而-前藝人
*陳啟泰-藝人
*郭偉亮-藝人
*雷頌德-藝人
*李浩林-藝人
*側田-藝人
*陳司翰-藝人
*李璧琦-藝人
*林紫君-藝人
*張寶兒-藝人
*王者匡（Harry哥哥）-藝人
*李家仁-醫生
*林愷鈴-藝人
*沈殷怡-藝人
*潘紹慈-校長

## 連出去
*聖保羅男女中學官方網頁
臺北靈糧堂

**靈糧堂**（**Bread of Life Christian Church**）係1943年由趙世光牧師係中國上海創辦嘅基督教獨立教會。一般嚟講，目前靈糧堂嘅真正發展應該係1954年喺台北成立靈糧堂之後。亦因為咁，依家喺好多資料上，靈糧堂亦稱為**台北靈糧堂**。至今，台北靈糧堂喺全世界設咗一共168個分堂。

## 草創期
1943年資深牧師趙世光喺中國上海設立嘅上海靈糧堂同中國靈糧世界佈道會。開始喺中國華東一帶以設立分會與出版刊物方式傳授基督福音。同時間，靈糧堂亦喺第二次世界大戰期間，從事戰時嘅社會慈善事業。

據趙牧師解釋，**靈糧堂**個名都係嚟自《聖經》。其中，「靈」字嚟自耶穌，佢喺約翰福音6章63節所講：**「叫人活著的乃是靈，肉體是無益的。我對你們所說的話，就是靈，就是生命。」**另外「糧」字，則來自耶穌於約翰福音15章第1至2節所說：**「我是生命的糧、我是世界的光、我是羊的門、我是好牧人、復活在我，生命也在我、我是道路真理生命、我是真葡萄樹，我父是栽培的人。」**

戰後，因為見到統治新中國嘅中國共產黨唔允許宗教存在嘅實情，趙牧師放棄上海同華東等各地教堂組織，前去香港，並且喺1949年喺香港九龍成立九龍靈糧堂，並繼續佈道同慈善事業。

## 發展期
靈糧堂嘅發展肇始應該由教會人員去台灣台北建堂後。1954年9月，趙世光牧師去台佈道。喺台北市第一女中嘅佈道會深受歡迎後，正式成立台北靈糧堂。成立初期，靈糧堂創辦人趙牧師仍喺九龍佈道，教會冇固定集會場所。除咗暫時借用師專附設幼稚園同台銀幼稚園嘅場所做為禮拜場所之外，靈修方式以教徒私下互動為主。

1957年8月寇世遠牧師任職台北靈糧堂，係台北靈糧堂首位專職牧師。同年11月，靈糧堂喺台北市和平東路建立首座靈糧堂集會場所。1969年寇世遠辭靈糧堂另立基督之家，改由鄭昌國牧師接任，並持續用搞主日學同團契嘅方式召募教徒。

## 蓬勃期
1977年現任台北靈糧堂主任牧師周神助接任現職。周神助改良韓國基督教派嘅靈修方式，以創新嘅晨禱方式，吸引台北市民。並增建台北靈糧堂樓面面積容納更多教眾。至1990年，光係台北靈糧堂每主日就有兩千幾人教徒固定咁返去。同時間，該教會亦派資深牧師去高雄、台中、台北縣、甚至偏遠嘅花蓮、台東設立分堂。以創新嘅企業方式，擴展佈道嘅版圖。

## 靈糧堂現況
靈糧堂師承另一獨立教會基督教浸信會，冇完全將原有限制視為圭臬。例如，浸信會唔允許嘅點水式洗禮（又稱**點水禮**）儀式，靈糧堂時而所見。也就是這種較為寬鬆嘅佈道方式，又逢台北神召會同新約教會嘅出走同式微，現今靈糧堂已幾乎成為台灣地區會友人數最多嘅基督教宗派。

最近幾年，靈糧堂喺敬拜、讚美、禱告，甚至神蹟醫病等佈道方式已脫離傳統福音派嘅範疇。也因此許多相關宗教研究學者依照宗教學者史答克嘅區分方式，將靈糧堂視為聖靈第三波甚至新興宗教一支，不過如同其他宗教流派相同，靈糧堂對此並唔承認。這段時間，靈糧堂不但喺台灣持續吸收教徒，也喺國外設多間分堂。

據台灣基督教資料中心調查嘅「2003台灣基督教會教勢報告」報告顯示，2003年，光係台北和平東路嘅母堂同規模最大嘅木柵靈糧山莊，主日禮拜就有24堂聚會。該兩處聚會出席人數每周達8000人。另外，靈糧堂喺全台也設立分堂共53個，會友人數約有28258人，其中包含主日學學生共4254人。現今喺台灣，台北靈糧堂嘅宗派發展規模已同浸信會並駕齊驅，幾乎成為全台灣會友人數最多嘅基督教宗派。除此以外，靈糧堂亦喺加拿大、美國、新加坡、日本、甚至非洲肯亞等地設立有113個分堂。

## 香港地區
九龍靈糧堂方面，雖然冇台北靈糧堂拓展咁迅速，但亦發展唔少分支機構，例如西環靈糧堂、旺角靈糧堂、主恩靈糧堂、元福靈糧堂、將軍澳主恩堂、沙田靈糧堂、元朗靈糧堂、洪水橋靈糧堂、屯門靈糧堂、荃灣靈糧堂同圍村嘅靈糧學舍等十數家。 

除咗台北靈糧堂同九龍靈糧堂系統之外，由趙世光牧師成立嘅相關獨立教會還有喺1959年5月31號嘅香港靈糧堂。同台北靈糧堂較少聯繫嘅香港靈糧堂，組織雖然細，但係較為嚴密。呢間獨立教會喺1960年－2000年之間，亦相繼成立馬鞍山靈糧堂（自立咗）、大埔靈糧堂、東涌靈糧堂等三間分堂，喺1995年喺馬來西亞建立古晉靈糧堂。另外，個教會組織亦喺香港成立靈糧堂劉梅軒中學等學校。

## 出面網頁
*台北靈糧堂全球資訊網
馬來話

**馬來話**，又叫**馬拉話**，屬於南島語系中嘅馬來-波利尼西亞語族，係馬來西亞、印尼同汶萊嘅官方語言，亦係新加坡同可可斯（基林）群島嘅主要語言，基本上係源自廖內群島嘅本地語言。

喺1945年之前，印尼蘇門答臘以外好多地方都用馬來話。但係印尼獨立之後，原先境內用嘅馬來話改咗名叫印尼話，變咗做印尼嘅官方語言。

## 「馬來話」同「印尼話」之間嘅差別
馬來話同印尼話嘅分別類似英式英語（British English）同美式英語（American English）。使用呢兩種語言嘅人基本上可以溝通，只係書寫系統嘅拼音同語彙有啲唔到。造成呢種差別嘅主要原因係印尼曾經係荷蘭殖民地，所以印尼話喺爪哇語同荷蘭語借用咗唔少詞彙。

## 參考
* 馬來西亞語簡介
* 馬來文——中文線上字典
* 馬來文——英文線上字典
* 馬來文——英文線上字典

## 參考
球體

（），若果三維或更高維空間裏面固定一點，每點距離個固定點都相等嘅嘢，人稱**球**或**球面**。

呢個幾何形狀描述嘅其實就係一個波形，所以叫做「球」。

## 公式
*表面面積  4 \pi r^2 
*體積 {4\over 3} \pi r^3  
*球方程  (x-a)^2 + (y-b)^2 + (z-c)^2 = r^2 

## 推廣
### 維度

球面可以推廣去任意維度。對任何自然數 *n*，一個 n-球面（通常寫做S^n），係喺 (n+1)-維歐幾里得空間入邊同一個中心點成固定距離 *r* 嘅所有點，呢度 r 係一個正實數。

## 睇埋
*圓形
*圓周率
*球面幾何
金融學

（），又叫做，係研究點樣籌錢，分配同點樣用錢財。響唔同時間，會考慮埋佢個風險。金融係可以個人，商業同團體嘅。打理錢財亦都叫**財務**。

一般來講，金融係包呢幾方面：
*研究錢同埋其他財產。
*管理控制財產。
*分析管理財務風險。
*同業務籌錢。

## 基本概念

金融係點樣用技巧去管理個人同法人財務，尤其睇重喺收入支出嘅差異，同埋投資風險。

一者收入多過支出嘅話，佢可以借錢出來，又者用多咗嘅錢投資。相反，少過嘅話，佢可以借人錢，又或者賣資產，用少啲錢，或者搵多啲錢。借錢人可以搵想借錢嘅人，中間可以搵中介人，好似銀行，又或者債券市場買債券。借錢畀人可以收利息，借人錢嘅息高過借畀人嘅息嘅話，中介人就可以袋埋中間差價。

銀行集合咗借貸活動。銀行一邊收借錢人存款，畀利息佢；另一邊就將存款借畀人。咁銀行就可以協調唔同大小借貸。空間來睇，銀行可以補足唔同地方嘅借錢人同貸款人。而時間來睇，佢補足唔同時嘅借貸，因為理論上，借人錢都會還。

機構來講，佢可以賣股票畀投資銀行，而投資銀行會轉手賣畀公眾。股票分咗機構嘅擁有權。例如一間公司總共有一百股，你有一股就佔公司百分一。你有百分一公司嘅資產負債差。公司賣股票出來嘅錢，可以用來搞大業務。除咗股票之外，亦可以賣債券集資。

財務關係到個人、政府、公司同埋各個機構，點樣用到金融工具達到佢哋嘅目標。

## 投資動機

通脹係啲人會想投資嘅主因之一。

首先，通脹會令一隻錢嘅實際價值跌；想像家陣有個人手上揸住 1,000 文港幣銀紙，然後香港出現通脹；雖然筆錢名義上仲係 1,000 文咁多，但因為啲嘢貴嗮，揸住筆錢可以買到嘅貨品服務實際上就少咗－筆錢嘅實際價值跌咗。呢點就自然表示，通脹會令人冇咁肯儲住啲錢，而係會想用自己啲錢換取第啲嘢－例如攞啲錢去買股票或者做第啲投資，嘗試將嚿錢轆大佢；而喺極端嘅情況下，啲人可能會索性放棄隻貨幣，買價值穩定啲嘅貨幣嚟保存自己手上揸嘅價值。

## 金融工具

*股票（stock）：指一間上市公司嘅擁有權嘅一部份；如果一個人買咗間公司嘅股票（即係「持有若干量嘅股份」），噉佢就係間公司嘅股東，算得上係間公司嘅擁有者之一，會（視乎佢持有幾多股份）喺間公司嘅營運上或多或少噉有啲話事權；噉亦都表示，如果嗰間公司喺業務上得到成功，啲股東就有權分利潤，而一個股東分到嘅利潤嘅量通常係佢持有愈多股份就會愈多嘅；一個人會買一間公司嘅股份通常都係因為佢睇好間公司嘅前景，而由間公司嘅角度睇，賣股票可以幫自己籌集擴張業務（睇埋商業發展）必要嘅資金。
*債券（bond）：基本上係債券持有者借錢俾一間公司嘅途徑；買咗債券嘅人唔算係擁有間公司，唔會喺間公司嘅營運上有乜嘢話事權，但佢哋手上攞住啲債券，就表示間公司差咗佢哋錢，所以間公司就需要定時定候還啲錢（而且仲有利息）；原理上，債券同股票好相似，都係一間公司想要籌集擴張業務要用嘅資金賣嘅，而如果啲投資者睇好間公司，覺得間公司係會愈轆愈大令到自己賺到錢嘅，就會肯使錢買債券同股票。
*外匯（foreign exchange / forex）：即係靠買賣通貨（港紙、美金同日圓呀噉）嚟做嘅投資；舉個簡單例子說明，想像家陣有個住喺日本嘅人手上揸住啲日圓，佢睇到而家呢刻日圓同美金之間嘅匯率係 $1/114－意思係指每 1 文美金值 114 円日圓；而佢（可能因為美國經濟好景等嘅原因）預美金嚟緊會升值，於是
*#佢使 5,000,000 円買美金，買到 43859.65 文咁多美金；
*#喺跟住落嚟嗰幾個月，美金真係一如佢所料噉升值，最後日圓同美金之間個匯率變咗做 $1/120（美金貴咗）；然後
*#佢就將手上啲美金轉返做日圓，買到 43859.65 × 120 = 5,263,158 円咁多日圓，最後賺咗 5,263,158 - 5,000,000 = 263,158 円咁多日圓；
**喺跟住落嚟嘅時間入面，佢長時間（以年計）重複噉做以上嘅步驟，同時一路係噉留意住世界各大經濟體响通脹率同利率呢啲（已知會影響匯率嘅）因素上嘅變化，有技巧噉揀「買邊隻通貨」同埋「幾時買」，就可以慢慢將自己嚿儲蓄轆到愈嚟愈大，可以用嚟抗通脹。
*金融衍生工具（financial derivatives）
## 市場

### 股票市場

## 睇埋
*商學
*經濟學
*理財
*泡沫

## 攷

## 拎
財務

**財務**即係管理或者打理錢同埋財產。而有關嘅錢同財產，可以屬於個人、公司或者團體。財務同金融有少少唔同，財務主要係講對資金嘅需要同埋點樣去分配好財產而攞到需要嘅資金；而金融就包括埋投資等等嘅其他活動。

## 基本概念

## 財務公司

財務公司係金融機構一種。一般唔係銀行，但係又可以借錢畀人嘅金融機構，通常利息高過銀行，但係審批過程就比較寬鬆。適合心急借錢周轉嘅人。
黑白殭屍

《**黑白殭屍**》係一套諧趣短劇，係香港無綫電視喺1980年代嘅細路電視節目《430穿梭機》入面嘅環節之一。

呢套短劇係由當時嘅新晉藝人，同時亦係《430穿梭機》主持人嘅周星馳、龍炳基同埋曾華倩主演，係一集完嘅單元形式故事，而劇情主要就講述兩個同居殭屍嘅故仔：

經常着白禮服嘅白殭屍（龍炳基飾）同全身黑禮服嘅黑殭屍係一對互相鬥氣，但係又互相扶持嘅冤家，佢哋同樣鍾情於一個人類女仔 Beautiful（曾華倩飾），成日為咗鬥討好Beautiful而鬥智鬥力；但係佢哋有個好大嘅阻礙，就係有個喺隔篱住嘅肥仔阿發仔（當時嘅童星林必發飾）成日從中作梗，成日諗計整蠱兩隻殭屍，搞到兩隻殭屍哭笑不得。

節目輕鬆惹笑，唔只小朋友鍾意睇，就連大人而家都想搵返呢輯劇集返嚟回味。
軟骨魚綱

**軟骨魚綱**（****）即係軟骨嘅魚，包含鯊魚、鯆、魟三個類別嘅動物。

軟骨魚綱動物特點在於，全身只有軟骨，冇真正嘅骨。佢哋冇魚鰾，用肝臟來控制浮沈。
經濟

**經濟**（；），又叫**經濟體**，係響有限資源之下包含生產、分配同消費嘅系統。研究經濟嘅學科叫經濟學。

「經濟」呢組字係近代日本用先，攞「經國濟民」噉嘅意思。
## 稀缺性

稀缺性（scarcity）係經濟最基礎嘅一個概念，指嘅係有限嘅資源同理論上無限嘅慾望（want）之間嘅差異：人類有好多慾望，但係就算有咗現代科技，佢哋手頭上嘅資源－錢、時間、精神－都硬係有限嘅，好多時佢哋都冇足夠嘅資源達到嗮佢哋想要達到嘅目的，例如一個人唔夠錢買嗮佢想要嘅嘢，唔夠時間做嗮佢想要做嘅嘢，又或者一間公司唔夠資源生產嗮佢想要生產嘅嘢。因為稀缺性嘅問題，人類需要做犧牲，需要放棄某啲嘢，嚟獲得更多佢想要嘅稀缺（scarce）嘅資源，亦都因為噉樣而有咗競爭，人同人之間會各自犧牲時間精神等嘅資源嚟爭稀缺嘅嘢。舉個例子說明，「人工高嘅工」係一種稀缺性嘅資源：好多人都想要賺多啲錢，所以會犧牲時間精神返工同搵人工高嘅工，而高人工嘅職位嘅數量少過想要呢啲職位嘅人嘅數量，所以啲人就要爭，佢哋會有誘因落力，犧牲更多時間同精神為求爭到嗰啲職位。

世上有一啲資源係冇稀缺性嘅問題嘅，好似係空氣噉就係一個例子，空氣對於地球上嘅生命嚟講不可或缺，但係佢對人類嚟講唔具有稀缺性（雖然對於某啲生物嚟講可能有）：一個正常嘅人類無時無刻一唞就唞到氣，唔使用啲乜嘢時間精神嚟令到自己有氣唞，而且目前地球上嘅空氣充足到不得了，夠嗮人類享用，所以人類根本冇誘因爭空氣－空氣呢種資源嘅量足夠滿足人對佢嘅需求，所以唔具有稀缺性。

稀缺性係經濟學嘅最根本概念。有好多資源都係稀缺嘅，所以人類要做好多決策，決定點樣運用某啲資源（時間、精神等等）去最大噉滿足自己嘅慾望：一個人會想用自己有限嘅收入滿足最多嘅慾望，好多時又會想要有多啲錢（等自己可以滿足多啲慾望），但係錢係有限嘅，所以人同人之間會爭錢、爭人工高嘅工；一間牟利公司會想用自己有限嘅人力賺最多嘅盈利，又會想要有多啲人力嚟賺多啲盈利，但係優秀人才嘅數量係有限嘅，所以公司同公司之間會爭人才；一個國家會想用自己有限嘅資源（自然資源同土地等）令自己最穩固，又會想要有多啲資源，而世上嘅資源係有限嘅，所以國家同國家會以外交甚至打仗嘅方式爭資源爭土地。呢啲競爭嘅過程迫使決策者要以最有效率嘅方式運用自己手上嘅資源－而「人類點樣運用手上資源，最有效率噉達到目的」正正就係經濟學研究嘅重心。

## 睇埋
*經濟個體
*經濟價值
*虛擬經濟

## 文獻
*Sheila C. Dow (2005), "Axioms and Babylonian thought: a reply", *Journal of Post Keynesian Economics*, 27 (3), p. 385-391.
## 攷

## 拎
功夫 (電影)

《**功夫**》係香港出品嘅電影之一，係笑片巨星周星馳喺2004年嘅作品。

成部戲係周星馳自己嘅公司搵嚟美國荷里活資金拍攝。上畫嗰陣收六千幾萬港紙票房。而當其時係聖誕節，全香港淨係得周星馳呢部戲係香港電影。

## 電影資料
### 製作
出品機構：
*星輝海外有限公司
*哥倫比亞電影製作（亞洲）有限公司
*華誼兄弟太合影視投資有限公司
*中國電影集團公司北京電影製片廠

出品人：楊步亭、王中軍

監製、導演：周星馳

編劇：周星馳、曾瑾昌、霍昕、陳文強

動作導演：袁和平

主演：周星馳、林子聰、元華、元秋、梁小龍、黃聖依、馮小剛……等。

### 劇情大綱
呢套戲係借用民初時期嘅中國上海嗰個黑幫橫行嘅時代做背景。

故事話當時最大勢力嘅黑幫就係斧頭幫，有一肥一瘦兩個流氓（分別由林子聰及周星馳飾演）因為生活艱苦，好想加入斧頭幫搵食，於是走去做壞事。有一個叫做「豬籠城寨」嘅地方，入面有個成日鬧啲租客嘅惡死包租婆（元秋飾演），佢老公（元華飾演）就係一個鹹濕佬，成日調戲啲女租客，重有一個做搬搬抬抬嘅咕喱強，一個賣白粥油炸鬼嘅阿鬼，同埋幫人造衫嘅阿勝，不過原來佢哋五個都係已經退出咗江湖嘅隱世武林高手，後來因為顯露武功力抗黑幫而惹上麻煩。

跟住黑幫搵咗武林入面最高武功嘅火雲邪神出山，瘦流氓覺得唔應該做遺背良心嘅事，於是改邪歸正，但係就俾火雲邪神打到重傷……

最後嘅結局係邪不能勝正。

### 配樂
*只要為你活一天

## 出面網頁
*
插花 (足球)

**插花**係足球技巧，假動作一種。足球員將自己隻腳喺個波前面兜過，好似通自己坑渠噉，以混淆對手，或者令佢失平衡。插花係過人、轉身同埋護波嘅常用招式。
蘇門答臘象

**蘇門答臘象**（）係亞洲象嘅亞種之中第二體型最細嘅，高大約由1.7至2.6米不等。呢個亞種亦係蘇門答臘島上獨有嘅動物，但由於濫伐樹木同埋人類捕獵，目前野生嘅蘇門答臘象只剩低 600 隻左右，屬於極度瀕危動物。印尼喺1931年開始立法保護呢種大象。

蘇門答臘象喺以前分布成個島，直到1980年代，開始分散成44個獨立嘅種群，而數量重一直減少。1986年，印尼政府開始成立「大象訓練中心」，呢類中心係將大象困住，然後加以訓練，用嚟做搬運，巡邏或者用喺旅遊業度。而家大約有6個中心，估計養咗400隻象。

喺2004年，Tesso Nilo國家公園成立，裏面嘅森林可以容納最大嘅蘇門答臘象嘅種群。

## 睇埋
*亞洲象
*印度象
*錫蘭象
*馬來西亞象
江南四大才子

**江南四大才子**指大明四個文人——唐伯虎、祝枝山、文徵明同徐禎卿。

佢哋才思敏捷，才華洋溢，詩詞歌賦、繪畫書法無所不精，亦精通文理，佢哋創作嘅繪畫、書法同埋詩詞作品，成為後世人所樂道嘅文壇瑰寶。

## 流行文化
香港無綫電視2000年拍咗一套電視劇《金裝四大才子》，講述唐伯虎、祝枝山、文徵明同虛構嘅周文賓嘅故仔。
唐伯虎點秋香 (電影)

《**唐伯虎點秋香**》（；）係香港出品嘅電影之一，係笑片巨星周星馳喺1993年主演嘅作品，女主角係鞏俐。呢套戲係周星馳嘅代表作，裏面一啲台詞影響咗大中華文化好多年，例如甴曱俾人叫「小強」，就喺周星馳起嘅。

## 電影資料
### 制作
*出品機構：永盛電影製作有限公司
*出品人：向華勝、向華強
*監製：蕭若元
*導演：李力持
*編劇：李力持、谷德昭、陳文強
*主演：周星馳、鞏俐、黃霑、鄭佩佩、朱咪咪、陳百祥、黃一山……等。

### 劇情大綱
呢個係由一套傳統嘅劇目《三笑姻緣》改篇出嚟嘅新版本故事，內容係用咗歷史人物藝術家嘅**[[唐寅]]**（又稱「唐伯虎」）嚟玩搞笑。

劇中嘅**唐伯虎**（周星馳飾）既係詩畫雙絕，亦係一個武林高手，係**唐家霸王槍**嘅傳人，只不過當年佢阿爹**唐天豪**因為一次兵器排名嘅比鬥輸咗畀**書生奪命劍**，從此退出江湖，而身為傳人嘅唐伯虎應承佢娘親唔會喺其他人面前顯露武功，以免俾仇家追殺，所以伯虎喺其他人眼中只係一個解元身份嘅文人；佢畫嘅畫或者寫出嚟嘅墨寶，就算係失敗之作都好值錢，所以日日都有大把人喺佢屋企後門度等執呢啲掉出嚟嘅垃圾。

唐伯虎娶咗八個老婆，但係冇個對辦，全部唔賢良淑德不特止，重爛賭爛飲，日日喺屋企唔係開檯打牌就猜枚飲酒，搞到唐家上下家不成家；唐伯虎因為咁而非常之痛苦，但係佢娘親就覺得班新抱熱熱鬧鬧咁冇咩問題，重鬧個仔娶咗八個老婆都唔知足。

後來有一日，唐伯虎同其餘三個才子朋友行街睇女仔（四個人合稱「江南四大才子」），遇到**華太師夫人**同四大侍婢出巡拜神兼派善包，而佢哋聽聞四大侍婢裏面嘅**秋香**（鞏俐飾）係最國色天香，於是就假扮乞兒攞包嚟乘機索油，當唐伯虎見到秋香嘅天真笑容，就此而決心要娶到秋香。

唐伯虎打扮成賣身葬父嘅孝子去到太師府喊叫賣身，最後終於感動到秋香同埋侍婢主管而入到太師府做下人，編號係9527；太師府對待男下人好似軍訓咁，而且男女侍奴係分得好清楚，所以唐伯虎要接近秋香係絕對唔容易；終於有一次，號稱「**江南四大淫俠**」嘅四個鹹濕佬喺夜晚潛入太師府想侵犯四大侍婢，點知俾伯虎撞破而帶佢哋遊花園，後來伯虎趁機會走入去秋香個宿舍想報料叫秋香小心嘅時候，發現秋香讀緊【唐寅詩集】，唐伯虎心諗掂晒得來全不費功夫，即刻向秋香表露身份，點不知俾秋香而打到一仆一碌；同一時間，四大淫俠亦俾太師府總管同埋武功高強嘅太師夫人一網打盡，重爆出係伯虎帶佢哋入嚟，正要向編號9527嘅唐伯虎問罪嘅時候，有個下人向太師夫人呈上喺秋香房裏面發現嘅【唐寅詩集】。原來太師夫人正正就係當年唐伯虎娘親嘅情敵，後來因為得唔到唐父而由愛成恨，對唐家嘅人同埋所有有關於唐家嘅嘢都恨之入骨。因為咁，太師夫人就大發脾氣要搵出邊個喺太師府收藏詩集，唐伯虎心知呢本嘢係秋香嘅，所以用一段極富動感嘅數白欖嚟攬咗上身；呢吓嘢唔單止感動咗秋香，重講服咗太師夫人而得到機會成為太師公子嘅伴讀書僮，重俾夫人賜咗個名叫**華安**，可以自由進出太師府每個地方，從此就更進一步咁接近秋香。

後來有一次，橫行霸道嘅皇爺**寧皇**帶住大班軍馬，連同師爺**[[對穿祥]]**及**奪命書生**一齊殺到嚟太師府，想以文鬥同武鬥嚟刁難華太師，畀下馬威等太師唔好同佢作對，點知都一一俾唐伯虎擊敗，搞到非常掃興而撤退；而另一邊廂，唐伯虎喺太師府所顯露嘅武功，同埋即席畫出嚟嘅畫俾太師夫人睇穿咗原來華安就係唐伯虎本人，於是將伯虎收監。

幾日後，恢復元氣嘅奪命書生返嚟太師府尋仇，重重創咗奮力頑抗嘅太師夫人，而呢個時候，秋香靜靜雞放走咗嘅唐伯虎返轉頭嚟應戰奪命書生，而且重因為打贏咗而重奪兵器譜嘅排名。唐伯虎因為拯救太師府有功，太師夫人決定既往不究，重將秋香許配咗畀唐伯虎，從此有情人終成眷屬。

### 主要出場人物同埋演出者
*唐伯虎、唐天豪（唐父）：周星馳
*秋香：鞏俐
*朱茜（唐母）：朱咪咪
*華太師：黃霑
*太師夫人：鄭佩佩
*太師府總管，武狀元：梁家仁
*石榴：苑瓊丹
*大公子華文：李家聲
*二公子華武：黃一山
*太師府西賓：黎彼得
*寧皇：林威
*對穿祥：谷德昭
*奪命書生：劉家輝
*祝枝山：陳百祥
*文徵明：吳鎮宇
*周文賓：陳輝虹（其實**周文賓**唔係正式嘅四大才子之一，**[[徐禎卿]]**先至係）
審死官 (1992年電影)

《**審死官**》（**Justice, My Foot!**）係套1992年嘅港產片。

## 電影資料
### 制作
*出品機構：大都會電影製作有限公司
*導演：杜琪峰
*監製：方逸華
*編劇：邵麗瓊
*主演：周星馳、梅艷芳、吳孟達、吳家麗、朱咪咪、秦沛、梁家仁等。

### 電影小介紹
呢套戲其實係將舊有黑白港產粵語片嘅《審死官》舊戲新拍，除咗戲名一樣之外，故事橋段基本上亦都大致相同，甚至劇中嘅配角人物名同埋某啲對白都一模一樣，當然新版裏面亦都有啲新加同埋改篇咗嘅橋段穿插住，可以切合返現今戲劇嘅主流元素。

以前嘅主角**[[宋世傑]]**係由粵劇大佬倌馬師曾所飾演，喺而家呢套周星馳做嘅新版本裏頭都可以見到佢嘅肖像；可以留意吓呢套新嘅《審死官》，**宋世傑**屋企祖先靈位上面擺放咗兩幅祖先大相（畫），其實相中人（兩幅係同一人嚟，不過整到一男一女）就係嗰位粵劇大佬倌馬師曾，咁樣嘅安排，算係制作人員對前輩嘅一點致敬。

至於呢套戲嘅原本劇目，係嚟自京劇劇目：《四進士》。

### 劇情大綱
故事係以中國嘅清朝做背景，嗰時嘅官場貪污成風，只要有錢，做咗壞事都可以甩身，而且好多時因為利益而官官相衛；呢套戲就係要諷刺呢種禍國害民嘅風氣。

**宋世傑**係一個秀才，同時亦係專門替人打官司嘅狀師，因為佢嘅口材了得，所以俾人稱為可以死都拗返生，鬈都拗返直嘅「省城第一狀師」；佢出馬嘅官司逢打必贏，但係為咗錢佢可以揜住良心，於是喺有錢就惡晒嘅時代之下，佢亦願意做幫兇替嗰啲明明犯咗罪嘅人脫身，所以一直以來好多達官貴人做咗壞事想脫罪都會搵佢出馬，佢亦因為咁而賺錢賺到盤滿砵滿。

不過宋世傑每次幫啲大壞蛋打贏一次官司，佢出世冇耐嘅仔就會因為天遣而夭折，或者因意外而死，前前後後都有十幾個仔女因為咁而死咗；但係打官司係佢嘅專長，而錢亦都冇人會嫌腥，所以就算係咁佢都繼續幫壞人脫罪；直到有一次，佢幫一個殺咗人嘅有錢仔打贏咗件官司之後，返到屋企得知佢未滿一歲嘅仔因意外死咗；天遣再次發生，又再有喜嘅宋夫人於是迫宋世傑封筆唔再幫人打官司，轉而開咗間客棧（即係酒樓旅館）。

開客棧嘅同時，宋夫人亦都有幫手上山擺茶亭，為路過出入省城嘅人贈上茶水解渴；有一次，大咗肚嘅宋夫人喺茶亭聽到一對兄妹對話，原來嗰個同樣大住個肚嘅妹妹**楊秀珍**嘅老公喺家鄉被人毒死咗，因為懷疑係佢老公個阿哥做嘅，一時唔知點算，於是同二哥**楊勉**走佬出咗嚟；兩兄妹加埋宋夫人幾個傾傾吓，咁啱遇到佢二哥嘅同姓兄弟**楊青**路過，楊二哥即刻上前拉開楊青傾密計，原來二哥走去呃呢個喪妻冇耐嘅楊青，話阿珍係佢唔同姓嘅姨甥女，可以賣畀楊青做繼室，諗住甩低個妹自己走佬，楊青諗住有人照顧吓兩個仔都好，於是就應承咗，而楊二哥收咗錢就拿拿林雞咁腳走咗去；後來楊青搞清楚發生咩事之後就即刻去追楊勉，追到山崖嗰陣，楊勉失足就跌死咗，而成個過程就俾微服出巡嘅巡案大人目睹，為咗証明楊勉嘅死係唔關楊青事，於是巡案大人就畀咗把私人紙扇楊青做信物，話如果有人怪罪就拎出嚟做証；楊秀珍見二哥咁耐唔返，無奈咁就跟咗宋夫人返咗宋府暫住。

回府冇耐，得知楊二哥跌死咗，楊秀珍傷心到暈低，跟住轉個頭個仔重出埋世，喺覺得自己無親無故又孤兒寡婦嘅困境之下，諗住吊頸死咗去算，點知俾宋夫人救返落嚟；宋夫人因為覺得楊秀珍好可憐，決定要佢老公宋世傑出山，為阿珍個老公雪冤，但係宋世傑就點都唔肯，因為佢喺封筆嗰日曾經發過毒誓，如果再拎起支筆寫字就生仔冇啫啫；於是宋夫人就自己寫狀詞去告官，點知唔識字嘅宋夫人寫埋晒啲圓圈交叉，俾個新上任嘅知縣兼放屁王**何汝大**玩返轉頭，為咗要同其他俾宋世傑玩過嘅官員出氣，於是反而判咗宋夫人施以掌咀之刑；宋世傑眼見自己老婆俾人咁玩法，於是決定重出江湖為楊秀珍申冤。

當時因為宋世傑將支搵食筆封咗喺風水牌樓嘅牌匾上面，啲鄉親父老因為怕攞返支筆落嚟之後會影響風水，於是大力禁止，不過都難唔到武功高強嘅宋夫人，終於幫宋世傑攞返支筆落嚟，重畀咗一車黃金嚟到封住班鄉紳嘅口。

攞返支筆嘅宋世傑即刻搵新任知縣何汝大復仇，以口材令到何大人受理呢單案件。當身在山西嘅**姚田氏**夫婦（楊秀珍老公嘅阿哥同阿嫂）得知楊秀珍喺廣州告官，於是即刻搵田氏做山西布政嘅阿哥出馬，重搵人落廣州四出疏通希望可以贏得官司而脫罪；到升堂嘅時候，知縣何汝大因為俾宋世傑玩到暈，於是就搵咗身為**[[大學士]]**嘅其中一位鄉紳將宋世傑嘅功名革除，收返佢秀才嘅身份；宋世傑冇咗秀才嘅身份，即係同一般平民冇分別，於是何汝大就搵藉口嚟盡情咁折磨宋世傑，判佢打一百大板，重要押枷鎖遊街同埋收監。當一大班官兵押住宋世傑遊緊街嘅時候，姚田氏夫婦派嚟嘅殺手突然殺出要追殺宋世傑，宋夫人為救夫君，使出生平絕學**[[峨眉]]劍法**嚟抵抗，點知突然作動頂唔住，好彩呢個時候楊青趕到，打走晒班殺手救返宋世傑。

後來楊青去監牢探宋世傑，宋世傑得知楊青身上有把巡案紙扇，於是血書喺紙扇上面，托楊去搵清如水明如鏡嘅八府巡案嚟主持哩呢單案；冇幾耐宋世傑喺監牢入面再俾姚田氏夫婦派嚟嘅人暗算，搞到精神失常做出反常嘅行為，知縣何汝大見佢搞成咁，於是下令放走宋世傑，查封佢全家，要佢哋即日離開省城。

經過一輪嘅波折同爭鬥，楊秀珍嘅冤案最後得以申雪，而宋世傑亦因為做返好事，從此生啲仔女都可以健康成長。

### 主要出場人物及演出者
*宋世傑：周星馳
*宋夫人（李氏）：梅艷芳
*楊秀珍：吳家麗
*楊青：高雄
*奶媽：朱咪咪
*家丁阿福：黃一飛
*前任廣州知縣胡大人：鄭君綿
*後任廣州知縣何汝大：吳孟達
*何夫人：胡美儀
*楊秀珍嘅大伯娘姚田氏：苑瓊丹
*八府巡案：秦沛
*山西布政司田大人：梁家仁
*田氏及山西布政嘅娘親：秦煌
*鄉紳兼大學士（老師）：曾近榮
*鞋舖老闆：王天林

## 參考
*中國網入面，關於京劇《四進士》嘅資料

## 睇埋
*《所羅門王嘅審判》
C++

**C++**（英文讀「c–plus–plus」；粵文讀「C 加加」）係一隻多用途高階程式語言，同時配有低階部份。佢同時兼顧唔同編程方法，好似程序編程，資料抽象，物件導向編程，同通用編程。1990年代起，C++成為最受歡迎嘅程式商用語言。

1983年，Bjarne Stroustrup響貝爾實驗室寫出 C++。初頭係加強C程式語言，包括類，虛擬函式，符號覆用，多重承繼，模同例外處理。1988年起佢成為國際標準ISO/IEC 14882:1998，之後修訂做 ISO/IEC 14882:2003。家下標準重有發展。
撞牆

**撞牆**，又稱為**三角短傳**，亦可以叫做**打 ONE TWO**，係足球場上用嚟過人嘅一種小組技術。

當進攻球員甲帶波前進，遇到對方球員乙迎面阻欄，如果旁邊重有攻方球員丙，咁甲就可以借丙做輻牆以過乙：甲先將個波斜傳畀阿丙，然後向前跑，繞過衝緊埋嚟嘅乙；如果球員乙有時會犯錯跟住個波走，阿丙就即刻好似幅**[[牆]]**咁彈個波返去阿甲之前 ，球員甲接返個波繼續向前推進，拋離球員乙。是為一次成功嘅**撞牆**。

如果球員乙唔犯錯，球員丙可以自己帶波走，但噉就唔係撞牆。
伊東美咲

**伊東美咲**（咲讀做笑，日文讀；）係一名日本女演員同埋模特兒。佢真名叫**安齊智子**（Anzai Tomoko）。

## 底細
伊東美咲喺日本福島縣出世，血型係A型。屋企裏面有阿爺、阿嫲、阿爸阿媽、家姐、細佬同埋阿妹 8 個人。高中時期（喺福島縣就讀嘅高中中途退學），在短大學生時期住喺大阪府。佢擁有保姆資格，同時亦擁有幼稚園教師與社會福利主任執照。

1999年，伊東開始為朝日啤酒做代言人，同時簽約日本「CanCam」雜誌成為旗下模特兒。之後，亦為 Gateway 電腦同 Choya 梅酒兩個品牌拍攝廣告。然後喺2003年，日本富士電視台嘅「世界盃排球賽」轉播擔任「全日本・勝利の女神」。喺2004年嘅節目「雅典奧運前嘅最終予選」，同2005年嘅「世界女排大獎賽」轉播中，亦以類似形象出現。

喺2004年上映嘅日本電影《海貓》，伊東挑戰尺度嘅演出，令佢受到影視界注目。之後，2005年響日本富士電視台播映嘅電視劇《電車男》中演女主角愛瑪仕小姐，節目平均收視率超過 20% 成為大熱，令佢人氣急升。佢所屬公司係日本研音 (Ken-On Group) 藝能事務所(藝員組)。

## 作品
### 電視劇
*搞嘢辦公室，(Love Complex, 2000年)
*上班女郎2，(新・お水の花道, 2001年)
*美麗7人行(Beauty 7, 2001年)
*我miss係大佬(ごくせん, 2002年)
*午餐女王(ランチの女王, 2002年)
*皇家雙妹嘜(逮捕しちゃうぞ, 2002年)
*東京愛情電影(Tokyo Love Cinema, 2003年)
*正義大哥大(クニミツの政, 2003年)
*溥傑與王妃(流転の王妃・最後の皇弟, 2003年)
*(2004年)
*讓愛看得見（愛し君へ,2004年）
*爸氣十足2(Hotman 2, 2004年)
*虎與龍 (Tiger and Dragon, 2005年)
*電車男(2005年)
*危險傻大姐(危険なアネキ, 2005年)
*電車男DX～最後の聖戦～(2006年)
*SUPPLEMENT(2006年)
*相聚一刻(めぞん一刻,2007年4月)
*海咪咪V.S.飛機場 (山おんな壁おんな,2007年7月)
*愛迪生之母 (エジソンの母, 2008年1月)

### 電影
*模倣犯（2002年）
*白髮鬼 (The Snows，伊東美咲、馮德倫主演，2002年)
*黃泉歸來(黄泉がえり，2003年)
*呪怨（呪怨，2003年）
*Nine Souls(ナイン・ソウルズ，2003年)
*海猫 (海猫，2004年)
*狗狗心事 (いぬのえいが，2004年)
*濱崎今天又失敗了-釣魚郎日誌 (釣りバカ日誌16 浜崎は今日もダメだった，2005年) 
*戀愛地圖 (關於愛，伊東美咲、陳柏霖主演，2005年)
*椿山課長之七日間(椿山課長の七日間，2006年)
*ラストラブ（2007年初夏公開予定）
*天国で君に逢えたら(2007年8月25日公開予定)

## 出面網頁
*

類:日本女演員
一公升眼淚

《**一公升眼淚**》（），又叫《**一公升的眼淚**》，係一部日本文學作品，作者木藤亞也（，1962年7月19號—1988年5月23號）。本書已經改成電影同電視劇集，故事由作者親述自己嘅真實際遇。

## 故事內容
故事講述15歲少女木藤亞也考到自己心儀嘅高中，但好快佢發現自己患咗「脊髓小腦變性症」，呢個病主要係人嘅脊髓同小腦響唔知原因情況下萎縮，引致心智完全正常之下控制唔到身體。自始令到佢生活慢慢好多事都做唔到，初時常常跌到。之後行路都要靠輪椅，最後連講嘢都講唔到。今時今日呢個病都唔係咁清楚，莫講話1978年嗰陣，主角更加無能為力。響1988年5月23日，亞也佢25歲，發病十年終於結束短暫一生。佢阿媽木藤潮香將佢病時所寫既日記同文章結集出書，成為呢本《一公升的眼淚》，響1986年出版至今喺日本已經賣過210萬本。2004年故事改編做電影，感人無數，響2005年再改編做電視劇。

## 電視版

《一公升的眼淚》電視劇已經喺2005年10月11日到12月20日每逢星期二嘅21:00—21:54時段（日本時間）於富士電視台播放。平均收視率為15%。並喺2006年10月15日開始於香港無綫電視翡翠台播放。

### 主要角色
*池內亞也（，15歲→20歲）- 澤尻繪里香
:劇集嘅主角。活躍積極嘅性格令她非常受到四周圍嘅人喜愛。平日有喺自己屋企人經營嘅豆腐店幫手，屬於心地善良嘅優等生。由初中開始就開始打籃球。喺2005年3月，正臨近應考高中入學試嘅時候，以15歲之齡患上脊髓小腦變性症。喺病情發展期間經歷各種各樣嘅事，一面流著眼淚嘅同時，一面努力面對疾病同命運。喺絕望之中，受到媽媽潮香嘅鼓勵，以寫日記（文章）搵到自己嘅生存意義。一直抱著嘅願望係可以幫倒人。劇中最後喺25歲嗰時去世。
*池內潮香（40歲→51歲）- 藥師丸博子
:亞也嘅阿媽，職業係保健師。係一名盡心盡力，聰明同仁慈嘅女人。但係，另一方面有時亦會顯現出嚴厲嘅一面。即使喺面對病情逐步發展嘅亞也嗰時抱持著不安同埋各樣問題，仍然能夠以作為保健師嘅知識、以作為一個媽媽嘅關愛同埋勇氣，同屋企人一起持續努力噉支持亞也。冇幾耐之後，因為佢對亞也所講嘅一番話，畀咗亞也一個人生嘅大方向。
*麻生遙斗（，15歲→20歲）- 錦戶亮
:亞也嘅同學兼戀人，隸屬生物部。屬於獨立思考並且行動嘅類型。笨拙頑固嘅個性同爸爸一模一樣。因為哥哥意外身故嘅關係，令佢同爸爸嘅關係變得對立，亦變得唔肯向人哋打開自己嘅心。對於有關亞也嘅事，唔只愛佢，亦處處維護佢。由於有呢種諗法，冇幾耐之後就決定咗自己未來嘅路向，入讀常南大學醫學部。
*池內瑞生（45歲→56歲）- 陣內孝則
:亞也嘅阿爸，豆腐店嘅老闆。一方面畀人天真，單純同有膽量嘅印象，有時睇起嚟又好孩子氣，亦有感情脆弱嘅一面，係喺小商業社區成長嘅典型人物。作為爸爸，佢同潮香同埋仔女一齊持續支持亞也。喺池內家之中，係繼亞也之後另一個被描寫喊得最多嘅人。如果以「靜」來比喻潮香嘅眼淚，佢嘅眼淚就應該歸類為「動」。
*池內亞湖（，13歲→18歲）- 成海璃子
:亞也嘅大妹。由於正處於第二次反叛期當中，因此經常同阿爸嘈嘴。好鍾意打扮，亦非常擅長畫畫。後來繼承家姐嘅願望，進入家姐原本就讀嘅東台高中。隨著亞也病情的發展，令佢本來和善嘅性格續漸表露出來。
*池內弘樹（11歲→16歲）- 真田佑馬（粵語配音：袁淑珍）
:亞也嘅細佬，鍾意踢波。雖然因為亞也病咗，喺感情上有時受到四周圍嘅人傷害，但基本上仍然係一個性格堅強嘅細路。
*池內理加（5歲→10歲）- 三好杏依（第10、11集改由三好結稀飾演）
:亞也嘅細妹。同亞湖一樣有繪畫才能
*水野宏（33歲→44歲）- 藤木直人
:亞也嘅負責醫生。喺常南大學附屬醫院嘅神經內科度做。專科係脊髓小腦變性症嘅治療同埋研究。本身喺支持亞也同佢嘅父母同時，自己亦受到努力面對疾病嘅亞也影響而有所改變，亦係其中一個對遙斗帶來巨大影響嘅人。
*麻生芳文（50歲→55歲）- 勝野洋
:遙斗嘅爸爸。本身係常南大學附屬醫院外科部長。為人一本正經，但性格笨拙頑固。由於長子意外身故，變得同遙斗保持距離，不過實際上就經常擔心遙斗。後期係其中一個對遙斗影響至大嘅人。
*河本祐二（17歲）- 松山研一
:亞也嘅學長，隸屬男子籃球部。亞也喺中學時代開始暗戀嘅對象，但自亞也患病後開始疏遠亞也。
*西野良三（30歲）- 佐藤重幸
:亞也喺東高中嗰時嘅班主任，同時係女子籃球部嘅顧問。為人明朗快活，幾受學生愛戴，不過有時亦會顯露出敷衍了事嘅一面。
*杉浦真理（，15歲→18歲） - 小出早織
:亞也嘅同學，中學時代開始已經係好好嘅朋友。隸屬女子籃球部。
*松村早希（15歲→18歲） - 松本華奈
:亞也嘅同學，同班兼一樣隸屬女子籃球部而成為朋友。
*恩田耕平（15歲→18歲） - 水谷百輔
:亞也嘅同學，係遙斗中學時代以來嘅好友。性格樂觀，隸屬生物部。
*中原慶太（15歲→18歲） - 橋爪遼
:亞也嘅同學，面上經常流露出認真嘅表情。隸屬生物部。對於生物嘅知識有好高嘅造詣。
*及川明日美（16歲→17歲） - 大西麻惠
:亞也喺養護學校嘅同學兼宿舍同房，比亞也大一歲。本身係水野宏以前負責嘅病人，喺14歲嗰時患上脊髓小腦變性症。劇中喺第7同埋第9集出場。病情進行嘅階段比亞也更加嚴重，但仍然可以以天生嘅開朗同剛毅嘅精神面對疾病。角色就好似係亞也嘅好朋友，好前輩，好家姐噉。
*及川菊枝（?）- 加藤和子
:明日美嘅媽媽，第7集出場。作為一個有患上同樣疾病嘅女兒嘅媽媽，以前輩嘅身份，鼓勵由於水野介紹而到養護學校探訪嘅亞也媽媽。
*藤村圓（，?）- 浜丘麻矢
:亞也喺養護學校嘅班主任，喺第9同埋第10集出場。對於驚症狀每日都喺度惡化，同唔願意接受自己係殘障人士呢個事實嘅亞也，有時會幾嚴厲噉說教。同西野良三相比，年紀比較輕，亦比佢更加衷心噉接受同埋認同亞也。第10集嗰時同高野喜一結婚。
*高野喜一（?）- 東根作壽英
:養護學校嘅義工，藤村圓嘅戀人，由第9集到最後一集出場。正式嘅工作是「文藝綜合出版」嘅營業員。第10集拜訪潮香做嘢嘅地方，邀請潮香等出席佢同藤村圓婚禮嘅同時，請求出版亞也嘅文章。呢個請求喺冇幾耐之後，實現咗亞也一直以來嘅心願。
*油豆腐（狗）

### 製作人
*原作：木藤亞也 
*劇本：江頭美智留、大島里美、橫田理惠 
*企劃：關谷正征、中村百合子 
*製作：貸川聡子 
*導演：村上正典、木下高男 
*配樂：上田益
 
### 主題曲
#### 日本
*「Only Human」 - K
: 作詞：小山內舞　作曲：田中直/松尾潔　編曲：田中直 
*「粉雪」 - 
*「3月9日」 - 

#### 香港
*「固執」 - 陳柏宇
作詞：甄健強　作曲：田中直/松尾潔　編曲：田中直

### 播放日期、副題同收視率

平均收視 15.3%

（收視率為日本關東地區嘅收視率同埋由Video Research社調查）
家有囍事

《**家有囍事**》（All's Well End's Well）係香港喺1992年出嘅電影，亦係農曆新年嘅「囍事系列」賀歲片之一。

## 電影資料
### 制作
*出品機構：永高電影製作有限公司、東方電影有限公司
*導演：高志森
*編劇：谷德昭、蔡婷婷
*主演：張國榮、周星馳、黃百鳴、張曼玉、毛舜筠、吳君如、關海山、李香琴、陳淑蘭……等。

### 人物簡介
故事係現代背景嘅喜劇。

常氏一家係一個大家庭，屋企除咗有老父老母兩個老人家之外，重有大哥**常滿**，二佬**常騷**，同埋拉仔**常歡**；除此之外重有常滿個老婆**程大嫂**，同埋間唔中嚟常家滾搞兼幫老人家按摩嘅表姑媽**梁無雙**。

常老先生同常老夫人係一對面懵心精嘅活寶貝；平時呆若木雞扮老人癡呆，成日問非所答，日日就淨係識得對住部電視機，但係有時又心水清到冇人有，真係冇人知佢哋幾時係清醒，幾時係癡呆。

大佬常滿老成持重，係白領一族，亦係常家嘅支柱，日出而作日入而息，係一個放咗工都唔會有咩應酬嘅人；佢個老婆程大嫂係一個賢良淑德，持家有道又孝順翁姑嘅好新抱，不過因為唔需要點應酬，唔駛點見人，所以搞到成個超級黃面婆咁款，有時咀邊重會有鬚根。

二佬常騷係一個女人型，未婚，係社區中心教插花，個人姿整不特止，連睇嘢嘅眼光都係由女性角度出發，佢嘅鬥氣冤家就係佢嘅表姑媽梁無雙；無雙係常氏幾兄弟嘅表姑媽，係兩個老人家嘅表姐，但係其實佢好後生，同常騷差唔多大，只因為上一輩好晚年先生佢，所以年紀細輩份大，可能亦因為咁，佢嘅個性好剛烈，成個男人頭咁，同常騷正正係兩極唔同嘅人。

拉仔常歡係一個電台嘅唱片騎師，同時亦係一個花心情聖，成日週圍識女仔，專氹人上床，係一個冇道德觀念嘅情場浪子，而且成日恃住自己係孻仔多人o錫就肆無忌憚。

重有一個女仔叫**何里玉**，係常歡喺電台節目裏面嘅忠實聽眾；為人神經質，極忠於美國荷里活文化，嗰期有乜嘢荷里活嘅新戲上演，佢就會學足人哋嘅造型同埋談吐。

另外重有一個專做人情婦嘅**Sheila**，成日渴望嫁入豪門可以做少奶奶、金絲雀，實行唔憂食唔憂住。

### 劇情大綱
開頭嘅劇情分開幾路發展：

常歡喺電台遇到佢嘅忠實聽眾何里玉，但係何里玉覺得佢喺空氣中嘅聲音同真人嘅內涵有好大出入，完全唔係想像中咁激情浪漫，於是阿歡想盡辦法去以荷里活電影嘅扮相嚟同何里玉相襯，企圖得到阿玉嘅肉體。

另一方面，大佬常滿開始覺得屋企個黃面婆冇乜趣味，有時帶出街重會失禮自己，於是喺出面搵咗個情婦 Sheila；後嚟 Sheila 不擇手段咁殺入常家，迫走咗程大嫂，而 Sheila 就直頭入主咗常家。

常騷方面，成日同無雙表姑媽鬥氣，梁無雙為咗激常騷，走去常騷做嘢嗰間成人社區中心教腳底按摩實行打對台；後來無雙表姑媽去到常家，俾兩個老人家撩打台灣麻雀，三缺一就搵埋阿騷開檯，點知無雙一家輸三家慘敗，因此極唔順氣而令到同阿騷嘅敵對氣氛加劇。

常歡喺日本同何里玉一夜情之後，返到嚟香港就另結新歡，終於有次喺屋企俾痴情嘅阿玉撞破佢同另外一個女仔光脫脫咁喺房入面，常歡因此而俾兩個女仔圍攻，喺閃避嘅時候意外咁俾樹上面嘅鵪春蛋扑中咗未埋口嘅腦筍，令佢患上咗「無定向喪心病狂間歇性全身機能失調症」嘅罕見精神病；呢種病令患者嘅情緒完全失控，行為亦無跡可尋，有時會精神分裂，有時會癲癎，有時會抑鬱，重會有自殺傾向……等等；阿歡身邊嘅女朋友因為咁而走晒，但係心有不甘嘅何里玉就扮成咗私家看護，去常家假借照顧阿歡而搵機會報仇，點知阿玉同 Sheila 都俾阿歡嘅無定向病玩到發神經；阿玉因為報唔到仇而十分之沮喪，正要入房搵阿歡告別嗰時，見到阿歡特登整咗份禮物送俾佢，令佢大為感動而施展阿歡嘅接吻絕招**[[巴黎鐵塔]]反轉再反轉**，令阿歡大量谷血上腦，就係呢一吻令到阿歡個病好返。

程大嫂出走之後，去咗一間卡啦OK夜總會度做打碟兼陪唱，開頭成個師奶咁款搞到自己無客要，後來經阿騷點化之後，就決定發奮圖強改頭換面而變成一個冶艷女郎；有一次常滿咁啱嚟呢間夜總會同日本仔傾生意而撞到程大嫂，佢見自己個老婆變得咁正斗，就想追返自己老婆，甚至當佢係情婦都願意；原來自從阿 Sheila 入咗常家之後，個個月使錢好似倒水咁，買衫買嘢都使成十幾萬（港元），又唔識做家務搞到屋企一鑊泡，搞到老人家同埋屋企人都有怨言，所以呢一刻常滿發覺原來自己個老婆先至係好嘢；不過程大嫂心裏面雖然都好想重修舊好，但係又好嬲常滿當初咁對佢，所以拒絕咗常滿嘅追求。

到咗兩個老人家喺屋企擺大壽嘅日子，親朋好友都嚟常家祝賀，而常騷鍾情嘅表妹**婉君**同無雙表姑媽鍾情嘅表哥**家明**都有嚟賀壽，重即場宣佈咗婚事，可惜兩個鬥氣冤家嘅「愛人結婚了，新郎新娘不是我」，兩個人閃咗入房度一齊喊，繼而惺惺相識，開始咗段新嘅情侶關係。

後來何里玉亦都嚟到常家賀壽，點不知入去見到常歡俾大班女仔圍住細聲講大聲笑，正當發脾氣想走嘅時候，阿歡個頭又俾嘢扑親而搞到再次癲癎，身邊啲女仔即刻唔見晒，但係阿玉就好緊張咁即刻扶咗佢上房；原來阿歡係扮癲嚟睇吓邊個先係真心，於是兩個人個心就咁就走埋咗一齊。

程大嫂都有返嚟賀壽，常滿一見到大嫂就即刻想挽留佢，但大嫂仍然不為所動；Sheila 睇見常滿對以前個老婆咁留戀，即刻發晒脾氣話要離開常滿走去新加坡做人情婦。大嫂走咗，Sheila 又走埋，最後剩低常滿一個人飲悶酒……

兩個老人家見到咁情況，唯有親自出馬，帶住阿騷阿歡兩對情侶一齊操到去卡啦OK，幫大佬搵返程大嫂返屋企，故事就咁而大團圓結局。

### 主要出場人物同埋演出者
*常滿：黃百鳴
*常騷：張國榮
*常歡：周星馳
*常老先生：關海山
*常老夫人：李香琴
*程大嫂：吳君如
*梁無雙：毛舜筠
*何里玉：張曼玉
*Sheila：陳淑蘭
*同阿歡喺房度偷情嘅女仔：李麗珍
黃面婆

**黃面婆**，係香港人經常會用到嘅名詞，係嗰啲唔再點樣打扮，衣著亦都唔再講究嘅家庭主婦嘅俗稱，屬於貶義嘅詞語。佢嘅性質其實同師奶一詞相近。

哩個詞語嘅出處已經無從稽考，相信係因為嗰啲家庭主婦喺嫁咗老公之後，剩係顧著照顧仔女，顧著打理家務而勞心勞力，所以皮膚質素變差咗，塊面上呈現出青青黃黃嘅氣息；再加上男主外女主內嘅關係，佢哋多數匿喺屋企，咁喺屋企自然唔會點洗去理個儀容唔會化粧，咁哩塊「黃面」就更加顯而易見。可能就係哩個原因，於是有人就創作咗「黃面婆」一詞嚟形容喺屋企嘅老婆。而哩個詞語多數係個男人同班兄弟聚會時講自己老婆而用嘅，當然做女人嘅就一定會唔鍾意俾自己個老公咁樣稱呼囉。
數白欖

**數白欖**（北方中文叫**數板**）係中國流傳已久嘅民間小風俗，係深受當時平民百姓喜愛嘅街頭小娛樂。

## 簡介
任何人都可以係數白欖嘅表演者，而玩親數白欖嘅絕大多都係一啲貧苦老百姓，總之邊個有啲主題想講，又有幾分作詞嘅天份，就可以向大家演唱，有一個人唱又或者可以幾個人和住嚟唱；數白欖嗰陣，演唱者會拎住用草繩相連住嘅兩塊細木板做拍板，一路拍出節奏邊就一路唱出想講嘅內容。

數白欖嘅內容大多數都係以諷刺時弊為主，又或者會舒發一吓對某啲嘢嘅感受，有時會講吓當朝嘅政事，有時又會講吓城中大小嘅熱門話題，因此每逢親有人係街頭度數白欖，啲路經嘅途人都會停低落嚟圍觀，重會加入埋一齊吹吓水，冷嘲熱諷一吓。

## 數白欖嘅格式
數白欖雖然冇規定話要咩格式，但一般嚟講，最普遍係會用「三三七」嚟進行，即係頭兩句都係三個字，而第三句就係七個字嘅句子。以下用咗【數字歌】嘅歌詞嚟做例子：（上面有黑點即係表示拍一吓，拍嘅時候要有規律；可以試玩吓）
:。  。  。  。  。     。  。
:一二三，三二一，一二三四五六七，
:。             。
:二三四，四三二，四五六七八九十。

## 現況 rap
而家喺一啲粵劇或者京劇裏面係可以欣賞得到數白欖嘅表演；而學術一啲嚟講，數白欖其實已經歸咗入戲曲中一門「說白」嘅學問之中。

如果有睇過香港電影明星周星馳嘅喜劇作品《唐伯虎點秋香》，劇中有一段戲都有玩形式類似嘅數白欖，不過佢嘅版本係一個誇張版。而另外一個喺香港算係好多人聽過嘅，以中國醫學為基礎嘅中藥補健食品廣告，亦都有用數白欖嚟做宣傳，其中一句「…鋤得多，傷氣力，消耗一定要補充，唔想失威悲到極…」更加係耳熟能詳。

## 睇埋
*Rap
搓波

**搓波**係足球技巧，控球動作一種。

足球員將自己隻腳喺個波上面一搓，個波就跟住隻腳轆。

通常足球員用呢一招整郁個貼身嘅波，或微細控制個波嘅方向；佢哋過人亦會混埋插花一齊用，因為兩種動作睇落好相似。連續搓兩下波係一種突破重圍嘅好招數。

被公認為法國球王嘅施丹（*Zinedine Zidane*）就最擅長呢下嘢，佢有套招牌搓波動作俾人稱之為「施丹式轉身」，難度唔算非常高，但係用嚟過人就非常之有效，所以好多業餘踢波之人同埋新一輩嘅職業球員都會學呢招嚟旁身，而其他國際級嘅球星有時亦會使出呢招嚟繞過對手。

不過，如果玩搓波玩得唔小心或者技術唔夠，搓波好易會變成踩波車。

## 跳出去
*Best Player Ever Zinédine Zidane (Youtube)
英格蘭超級足球聯賽

**英格蘭超級足球聯賽**（英文：**Premier League**，簡稱**英超聯**或者**英超**）係英格蘭嘅頂級足球聯盟賽事。

英格蘭超級足球畀人嘅一貫比賽形象係節奏快，攻勢組織多，參賽嘅球員亦非常搏命；而喺英超搵食嘅足球員，多數係來自世界唔同國家嘅高質素足球員，因此比起其他一般嘅聯賽有高好多嘅比賽水準；亦因為咁嘅原因，喺東南亞好多地方嘅人（包括香港）都比較鍾意睇英超嘅賽事。

## 賽制
聯賽採取主客雙循環賽制比賽，每一隊同各個球隊對賽兩次，主客各一次。由1995-96年球季開始參賽球隊由22隊減至20隊，每支球隊共進行38場賽事，無論主場或者作客比賽各有19場。每場嬴波可得3分，打和得1分，輸波0分，按各隊喺聯賽所得嘅積分排列。

如果球隊喺聯賽完咗之後同分，就要順序跟以下方法嚟排名次： 
# 比較球隊嘅聯賽得失球差
# 比較球隊嘅聯賽得球數字
# 如果以上方法都決定唔到球隊嘅排名而且涉及到聯賽冠軍同埋降班席位，咁兩隊就要喺中立場踢一場附加賽定勝負，其他就按有關隊伍作相同排名。

喺2005至2006年度球季共有20隊球隊參與角逐，踢晒所有賽事後總積分最高嗰隊可以奪得聯賽冠軍，而總積分最低嗰3隊球隊就會降班落英格蘭冠軍聯賽。同時，冠軍聯賽頭2名肯定獲得下個賽季嘅升班資格，而冠軍聯賽的第3至6名就會踢附加賽嚟爭最後一個升班資格。

### 歐洲賽事名額
以下係參加歐洲賽事名額分配：
* **[[歐洲聯賽冠軍盃]]**
** 聯賽第一至四名，直接出線參加小組賽
** 如果上一屆歐洲聯賽冠軍盃冠軍球隊或歐霸盃冠軍球隊其中一隊係英格蘭球隊，而嗰隊聯賽排名喺第五名或之後，歐洲聯賽冠軍盃或歐霸盃冠軍直接進入分組賽階段，英格蘭聯賽盃冠軍冇咗參加歐洲協會聯賽資格。
** 如果上一屆歐洲聯賽冠軍盃冠軍球隊同歐霸盃冠軍球隊兩隊都係英格蘭球隊，而嗰兩隊聯賽排名都喺第五名或之後，歐洲聯賽冠軍盃冠軍同歐霸盃冠軍直接進入分組賽階段，聯賽第四名就參加歐霸盃分組賽，聯賽第五名失去參加歐霸盃資格，英格蘭聯賽盃冠軍冇咗參加歐洲協會聯賽資格。
* **[[歐霸盃]]**
** 英格蘭足總盃冠軍參加分組賽
*** 如果冠軍球隊係聯賽第一至五名球隊，就由排名最高又冇歐洲賽資格球隊補上。
* **[[歐洲協會聯賽]]**
**英格蘭聯賽盃冠軍，直接進入附加賽階段。
*** 如果聯賽盃冠軍球隊同時取得聯賽第一至五名或英格蘭足總盃冠軍，就由聯賽中排名最高又冇歐洲賽資格球隊補上。

## 參賽隊伍
2025至26年球季總共20隊，包括升班嘅英冠聯賽冠軍列斯聯，亞軍般尼同埋附加賽冠軍新特蘭。

## 歷屆冠軍

### 冠軍次數

## 獎項
### 英超冠軍獎盃
而家嘅英超冠軍獎盃由皇家珠寶商愛絲普蕾負責鑄造，重4英石（25千克），高43厘米同深25厘米，主體為合金銀，表面電鍍純銀，底座由孔雀石造成，表面蓋有銀環，刻有冠軍球會嘅名單，孔雀石嘅綠色代表球場嘅草坪。獎盃設計取材自英格蘭足球傳統嘅「三獅」紋章，佢嘅上面有金冠，兩隻獅子分據獎盃手柄嘅上方，第三隻獅子即球季結束高舉獎盃嘅冠軍球隊隊長。手柄上綁嘅彩帶印上嘅英超名則按照返冠名贊助嘅名。

2004年特別打造咗一隻全金版本嘅獎盃嚟頒畀2003-04球季全季不敗嘅阿仙奴。

### 每月同年度獎項
除咗冠軍獎盃同冠軍隊成員嘅冠軍獎牌外，英超喺賽季每月頒發「巴克萊每月最佳教練」（Barclays Manager of the Month）同埋「EA SPORTS每月最佳球員」（EA SPORTS Player of the Month）兩個獎項；而每年球季亦會頒發「英超年度最佳教練」（Premier League Manager of the Year）同埋「巴克萊金手套」（Barclays Golden Glove）兩項個人大獎。

### 英格蘭超級聯賽10年（1992—2002）獎項
2002年係英格蘭超級聯賽嘅十周年，為咗對呢十年入面對英超貢獻良多嘅球員同球隊，特別設立咗英格蘭超級聯賽10年嘅獎項。所有獎項都係由公眾投票同一組專業足球評論員選出嚟嘅。

### 英格蘭超級聯賽20年獎項
2012年係英超20周年嘅紀念，為咗慶祝賽事勝利，設立咗英超20年嘅獎項，由公眾投票同一組專業足球評論員選出嚟。

## 過往標誌

EnglishPremier Logo.gif|
EnglishPremier Logo2.jpg|


## 參考

## 出面網頁
*
全球變暖

**全球變暖**，有時叫做**全球暖化**，係指喺一段時間中，地球嘅大氣同海洋溫度上升嘅現象，主要係指人為因素令到溫度上升，原因好可能係由於溫室氣體排放過多造成嘅。

喺20世紀，全球平均接近地面嘅大氣層溫度升咗攝氏 0.74 度。普遍嚟講，科學界認為過去五十年可觀察嘅氣候改變係由人類活動所推動。

二氧化碳同其他溫室氣體嘅含量不斷增加，正係全球變暖嘅人為因素中主要部分。燃燒化石燃料、清理林木同耕作等等都增強咗溫室效應。第一次懷疑溫室效應會發生嘅觀測係瑞典化學家阿累尼烏斯喺1897年所做嘅。雖然當時冇引發公眾討論，但係事隔 90 年，終於變成公眾關注嘅問題。

美國加利福尼亞大學嘅科學家喺太平洋中央夏威夷嘅莫勞島上設立 4 個 7 米高同一個 27 米高嘅採樣塔，每個鐘採樣 4 次，分析二氧化碳嘅變化情況。

目前全球平均溫度嘅變化，幾乎同二氧化碳含量嘅變化係同步上升嘅，工業革命開始嗰陣，二氧化碳嘅含量急劇增加。雖然植物嘅光合作用吸收了好大一部分二氧化碳，海洋亦溶解一部分二氧化碳並固定成碳酸鈣，但係空氣裏面二氧化碳嘅含量重係漸漸增加緊。根據美國維珍尼亞大學同英國東英格蘭大學聯合研究嘅結果，喺20世紀後半葉，全球溫度上升嘅趨勢非常明顯，溫度變化情況睇下面幅圖。

## 命名法則
全球變暖係比氣候改變更明確嘅名。原則上，「全球變暖」一詞對成因持中立觀點，但係根據大眾嘅用法，「全球變暖」意味著人類嘅影響。但係，聯合國氣候變化框架公約使用「氣候改變」代表人為因素導致嘅改變，「氣候變化」代表第啲嘢導致嘅改變。其他組織就用「人為嘅氣候改變」（Anthropogenic climate change）代表人為因素導致嘅改變。

## 歷史上嘅全球變暖

根據儀器記錄，相對於1860年至1900年期間，全球陸地同海洋溫度上升咗攝氏 0.75 度。自1979年，陸地溫度上升速度比海洋溫度快一倍（陸地溫度上升咗攝氏 0.25 度，而海洋溫度上升咗攝氏 0.13 度）。根據衛星溫度探測，對流層嘅溫度每十年上升攝氏 0.12 度至 0.22 度。喺1850年前嘅一兩千年，雖然曾經出現中世紀溫暖時期同小冰河時期，但係大眾相信全球溫度係相對穩定嘅。

根據美國太空總署戈達德太空研究所嘅研究報告估計，自1800年代有測量儀器被廣泛應用開始，2005年係最溫暖嘅年份，比1998年嘅記錄高咗攝氏百分之幾度。

世界氣象組織同英國氣候研究單位都有類似嘅估計，曾經預計2005年係僅次於1998年第二溫暖嘅年份 。

## 參考


## 睇埋
月餅

**月餅**（粵拼：jyut6 beng2）係中秋節嘅重要嘢食，意謂團圓。

月餅起源，民間有唔同講法。一個講法係唐太宗八月十五出征突厥，凱旋而歸，得一圓餅。太宗大喜，指住個月笑住講：「應將胡餅邀蟾蜍」。之後就同文武百官一齊食，從此，就有中秋節食月餅嘅習俗。另一講法係唐明皇遊月宮時，食咗嫦娥款待嘅仙餅後，回宮命人製成。

據《洛中見聞》記載，唐僖宗曾經響中秋節叫御膳房用紅綾將餅賞賜新科進士，呢種紅綾將餅應該就係最先嘅月餅。

另外有傳說，元末人民反抗統治，月餅裏面夾紙條傳遞通風報信。

有文獻記載，月餅最早出現響南宋時候，之不過當時月餅同中秋節一啲關係都冇，只不過係一種蒸餅拎來賣咁。月餅真正同中秋節拉上關係喺明代。當時北京城內出現咗一種以果做餡嘅月餅。之後人人響中秋節呢一日自己整月餅，用來自用同送畀親朋戚友，以表達團圓祝賀之意。嗰陣時月餅大小同形狀個個都好唔同，差別好大，製作名堂多兼得意，好似有專供男人食嘅月牙月餅，只限女人食嘅葫蘆月餅，重有特別為細路仔準備嘅「孫悟空」、「兔兒爺」之類嘅月餅等，名目繁多，不一而足。到咗近代，月餅有人手亦用機器幫手整，品種亦日益豐富。

月餅有分好多種唔同款，最出名嘅有廣式月餅（粵廣地區）、京式月餅（中原地區）、潮式月餅（潮汕）、同蘇式月餅（蘇州嗰頭）。

## 粵廣地區款式

喺粵廣地區，而家嘅月餅係商品，款式好多，例如有冰皮月餅、雙黃蓮茸、奶黃、金華火腿五仁咁。不過，最正宗都係蓮子茸。舊時月餅會落好多糖同豬油，近年講求健康，轉用植物油，又落少啲糖。

### 傳統餅皮月餅
傳統餅皮月餅會用麵粉、糖漿、生油同鹼水溝埋搓，為咗令餅皮軟硬度啱，都會將新舊餅皮一齊搓。餅皮之後會包餡，標準大細係直徑三寸二，高一寸六，重四兩，焗出嚟啡黃色。若果餅皮用淨咗，可以整埋豬仔餅。

#### 蓮茸月餅

蓮茸月餅係最常見嘅傳統月餅，多數都加埋鹹蛋黃，最流行嘅係雙黃，即係「雙黃蓮茸月」。蓮茸又分兩種，傳統係黃蓮茸，蓮子無去衣，用黃糖整；近年興白蓮茸，蓮子有去衣，用白糖整，色水比黃蓮茸淺，蓮子味香啲。

#### 五仁月餅

五仁月餅係舊時比較流行嘅傳統月餅，五仁餡通常都係欖仁、合桃、芝麻、瓜子同杏仁，再落玫瑰露酒同糖調味。

有啲五仁月餅會用埋金華火腿做餡，舊時亦會用燒雞取代金華火腿。

#### 荳茸月餅
荳茸月餅亦係舊時比較流行嘅傳統月餅，多數用綠豆茸溝雞油整餡，價錢比蓮茸月餅平。亦有用紅豆茸做餡，叫荳沙月餅。

#### 奶黃月餅

奶黃月餅係近年時興嘅月餅，用傳統餅皮包奶黃餡。不過因為一個餅放得多奶黃餡就好難焗得好，所以奶黃月餅嘅大細要縮細去就，比傳統月餅細個。

### 冰皮月餅

冰皮月餅喺1989年出現，餅皮用糯米粉同粘米粉整，唔經焗製。餡就好多時都係綠豆茸、芝麻茸、生果茸，近年重有乳酪、朱古力、芝士等等。

## 銷售

喺香港大型餅鋪賣月餅係用月餅咭為主，嚟啲預繳式消費方便工廠統計，預知月餅銷售數量，有利減少死貨。1970年代之前，香港流行供月餅會，提前一年每月供一次款，第二年就可以攞幾盒月餅送禮。

而家嘅月餅多數用透明膠袋獨立包裝，放入方型或圓形鐵罐入面。舊時包裝無咁講究，只係將幾個月餅疊起用玉扣紙捲成一筒，矜貴啲就用紙盒包裝。

## 睇埋
* 中華飲食
* 豬仔餅
* 月光餅
保險

**保險**（；，又叫**燕梳**）係投保人通過繳交保費，將風險轉移到承保人或保險公司嘅方式。保險公司會對風險招致嘅損失作出金錢賠償。

## 保險原理
保險嘅作用係管理風險。當你投保之後，等於將部分財務風險轉移畀保險公司。保險公司將同類風險嘅投保人嘅少額保費集埋一齊，利用佢去賠俾面對損失嘅投保人。如果冇投保，當事人就需要自行承擔財務風險。喺財務計劃之中加入保險安排，對於保障自己、家人同個人資產，以至防範各種風險都非常重要。

購買保險之後，就會成為投保人，亦可能係受保人。要向保險公司畀一筆叫做「保費」嘅錢，作為要求保險公司幫你承擔風險嘅代價。若果遇到屬於承包範圍嘅事故，就可以提出索償。

## 保險種類
### 香港
;個人保險
*人壽保險：受保人死咗之後提供一次性或定期賠償，以照應屋企人嘅財務需要。
*醫療保險：受保人需要醫療服務嘅時候，賠償全部或部分醫療費用。
*危疾保險：受保人確診患上保單承保嘅危疾嘅時候，提供一次性賠償。
*意外保險：受保人因為受保事故而死亡、受傷或傷殘嘅情況下提供賠償，同埋喺受保人受傷後之賠償佢嘅醫療費用。
*家居保險：呢類保險通常同家居財物保險同其他保險相結合。當受保人屋企嘅財物受損壞嘅時候，家居財物保險將會提供賠償。
*汽車保險：唔同類型嘅汽車保險可以為汽車同第三者損失或損害提供保障。根據香港法例規定，車主一定要買第三者傷亡責任保險。
*旅遊保險：喺出外旅遊嘅時候，旅遊保單將就受保事故為受保人同佢嘅個人財物提供保障。

;商業保險
*商用汽車保險：商用車輛車主一定要買法定保險，適用於貨車、貨櫃車、旅遊車、的士同小巴等，以保障車主同駕駛人士由於疏忽而導致他人受傷嘅法律責任。
*勞工保險：根據《僱員補償條例》第40條，所有僱主一定要有僱員補償保險，以承擔僱主喺條例同普通法方嘅的法律責任，否則唔可以僱用僱員從事任何工作，無論僱員嘅合約期或工作時數長短、全職或兼職。
*公眾責任保險：主要係保障受保人因為業務、舉辦活動或日常生活中對社會公眾利益造成損害應承擔嘅法律賠償責任。例如對住宅樓宇、游泳池、健身室、學校、教堂、醫院等各種固定場所同規定區域範圍內嘅公眾責任，亦可以為單一事件例如演唱會、宣傳會、展覽會、運動比賽等。
*建設同物件保險：保障物業嘅財產同存貨，例如因為火燭、水浸、爆炸、盜竊等導致嘅損失。

## 參考

## 睇埋
* 損失規避
* 維持現狀偏誤

## 出面網頁
* 香港保險業聯會
* 中國保險監督管理委員
* 台灣金融監督管理委員會-保險局
全音符

音樂上，**全音符**（，）係一個空心卵形嘅音符。響四拍四音樂來講，佢長度就佔四拍。其他音符都係平分佢嘅音符時值。例如二分音符，就係將佢嘅音長一半。四分音符就分佢做四份，音長係佢嘅四分一。而就係佢嘅兩倍。

而同佢等長嘅休止符，就叫做**全休止符**，個樣就係黑色長方格，吊響樂譜上面數起第二條綫度。佢無聲嘅長度同全音符一樣。全休止符有時會畀當做全小節嘅休止符，例如五拍四嗰陣，代表成個五拍小節無聲。但係後面跟住其他音符嘅話，就去返佢原本四拍。
二分音符

音樂上，**二分音符**（，）就係長度係全音符一半嘅音符，音符時值 亦都係四分音符嘅兩倍。響四拍四樂譜上，佢就佔兩拍。二分音符個樣係空心卵形，加一支柄。如果響中間綫以上，條柄向下，如果響正中間綫或者以下，條柄就向上。

二分休止符同二分音符一樣咁長嘅休止符。個樣係實心長方形，坐響樂譜中間條綫上面。
四分音符

音樂上，**四分音符**（，）嘅音符時值係全音符嘅四分一，二分音符嘅一半同埋八分音符嘅兩倍。佢個樣係實心卵形加支柄。樂譜上，如果係中間綫以上，支柄就向上。相反，就向下。

統一碼裏面，符號係U+2669 (♩).

**四分休止符**有四分音符咁長嘅休止符。個樣似Z面加個C字。亦都似日文平假名そ。
八分音符

音樂上，**八分音符**（，）嘅音符時值係全音符嘅八分之一。佢嘅長度係四分音符嘅一半，十六分音符嘅兩倍。佢個樣係實心卵形，加支柄，柄尾右面加條尾。如果響中間綫以上，柄向下，條尾彎上。中間綫或者以下，柄向上，條尾彎落。如果有幾個八分音符或者十六分音符等等之下嘅音符，就會唔畫條尾，改用支擔連住。

統一碼符號U+266A (♪).

**八分休止符**係同八分音符咁長嘅休止符，個樣似個細7字放響第二間同第三間度。
傻

**傻**即係冇腦，同笨好似。

傻有兩種，一種係個人天生智力有問題，俗稱低能或智障，另一種係智力正常，但係做出嚟嘅事係唔正常，例如明知故犯。

## 睇埋
* 懵
* 笨
* 鈍
* 蠢
師奶

**師奶**（「奶」字讀*naai1*音，音調同「拉」，太太嘅俗稱。主要係街坊之間用嚟打招呼嘅用詞。哩個詞語亦都可以用嚟取笑嗰啲唔多化粧，外表睇起上嚟土土地好似傳統家庭主婦咁嘅未婚女士，有所謂「師奶仔」嘅叫法。

## 來源
**師奶**，又可以寫做「施奶」，而哩個詞語據講原本嘅意思係指施以人奶以養育之恩嘅女人（哩個用法，個「奶」要讀返佢嘅原本音），其實即係稱呼阿媽或者奶媽嘅代名詞，喺同村鄰里之間作為互相嘅招呼，潛在住讚揚母愛偉大嘅意味；不過又據聞因為咁樣而出現咗一個幾得意嘅情形，就係話喺以前如果對住一個未結婚嘅女人叫佢做「施奶」，換嚟嘅反應多數會好激烈，最可能會係回應一句：「我啋！大吉利是！」嚟阻止哩個稱呼，原因係冇懷孕就唔會有奶水，而中國人嘅舊觀念普遍認為，未婚懷孕係件敗壞家聲嘅醜事，咁都未結婚未做人阿媽又點會有奶可施，於是名節為上就要阻止人叫佢做**施奶**。

另外，**師奶**哩個寫法，喺以前係啲武館跟人學師嘅徒弟用嚟稱呼嗰啲做師父嘅老婆，會叫佢做「師母」或者「師奶」（哩個「奶」都係用返佢嘅原本讀音），後來隨住社會慢慢現代化，學功夫嘅人逐漸減少，慢慢啲人就將「師奶」哩個詞語同「施奶」嘅寫法融合變成同義詞，「奶」字嘅讀音亦變成高*N*音。

## 用法
### 街坊用語
**師奶**係舊一輩嘅屋村街坊最鍾意用嘅招呼用詞，佢哋會叫鄰里裡面嫁咗人嘅女士做乜師奶物師奶，譬如叫陳生個老婆係「陳師奶」，張生個老婆係「張師奶」，代替咗「陳太太」，「張太太」作為互相嘅稱呼。因為喺以前嚟講，啲鄰里關係係比較和諧友好，街坊之間經常互相照應，而咁樣嘅稱呼可以令到左鄰右里間嘅關係更加拉近，感覺親切而唔會太生外。

### 「靚師奶」與「黃面婆」
但係今日哩個**師奶**嘅詞語已經有所演化；街坊之間仍然都有用佢嚟互相招呼，但係如果遇到啲後生嘅太太，或者仍然有化吓粧，比較識得打扮嘅太太，就要識得喺**師奶**前面加個「靚」字，因為哩啲做咗人老婆嘅太太會覺得，俾人感覺係「靚師奶」，總好過俾人覺得自己係「黃面婆」。

### 取笑人用
除咗對街坊使用之外，**師奶**哩個詞語更加演化到唔一定稱呼已婚嘅女人；若果喺邊度見到一個冇乜化粧，衣著外表亦冇乜魅力可言嘅未婚女性，明明未結婚但係望落去成個家庭主婦咁嘅，就會俾人笑佢係「師奶款」，但哩個係貶義嘅稱呼嚟，唔好亂咁對人講。

## 「師奶殺手」
香港有一個知名嘅藝員叫做**[[陶大宇]]**，曾幾何時因為一套電視劇《刑事偵緝檔案》而人氣暴升，阿大宇喺劇中係飾演一個叫做張大勇嘅精明幹探，個款英姿凜凜，而且仲屢破奇案，威風嘅形象深受廣大觀眾嘅歡迎。哩套劇當時係喺夜晚嘅黃金時段度播出，當時最多人睇嘅就係嗰啲師奶級嘅女士，真係集集咁追嚟睇；之後喺一次公開嘅劇集宣傳場合入面，身為主角嘅陶大宇俾一大班師奶影迷瘋狂咁圍住要求合照同埋簽名，第二日報紙嘅娛樂版就作咗「師奶殺手」哩個綽號嚟形容陶大宇嘅魅力。跟住之後，凡親成為嗰期最受歡迎嘅男藝人，就會用「師奶殺手」哩個稱號嚟稱呼佢，直頭當係代名詞咁嚟用。

## 參考
十六分音符

音樂上，**十六分音符**（，）嘅音符時值係全音符十六分之一。佢長度係八分音符嘅一半，卅二分音符嘅兩倍。佢個樣係實心卵形，加支柄，柄尾右面加兩條尾。如果響中間綫以上，柄向下，兩條尾彎上。中間綫或者以下，柄向上，兩條尾彎落。如果有幾個八分音符或者十六分音符等等之下嘅音符，就會唔畫條尾，每條尾改用支擔連住。

**十六分休止符**係同十六分音符咁長嘅休止符，個樣似個兩細7字上下連埋，上7放響第二間同第三間度，下7放響第三同第四間度。
卅二分音符

音樂上，**卅二分音符**（，）嘅音符時值係全音符嘅卅二分之一。佢嘅長度係十六分音符嘅一半，六十四分音符嘅兩倍。佢個樣係實心卵形，加支柄，柄尾右面加三條尾。如果響中間綫以上，柄向下，三條尾彎上。中間綫或者以下，柄向上，三條尾彎落。如果有幾個八分音符或者十六分音符或卅二分音符音等等之下嘅音符，就會唔畫條尾，每條尾改用支擔連住。

**卅二分休止符**係同卅二分音符咁長嘅休止符，個樣似個三細7字上下連埋，上7放響第二間同第三間度，下7放響第三同第四間度。
六十四分音符

音樂上，**六十四分音符**（，或者）嘅音符時值係全音符嘅六十四分之一。佢嘅長度係卅二分音符嘅一半，一百二十八分音符嘅兩倍。佢個樣係實心卵形，加支柄，柄尾右面加四條尾。如果響中間綫以上，柄向下，四條尾彎上。中間綫或者以下，柄向上，四條尾彎落。如果有幾個八分音符或者十六分音符或卅二分音符音或六十四分音符等等之下嘅音符，就會唔畫條尾，每條尾改用支擔連住。

**六十四分休止符**係同六十四分音符咁長嘅休止符，個樣似個四細7字上下連埋，上7放響第一間同第二間度，中上7放響第二同第三間度，中下7放響第三間同第四間，下7放響第四間同下加一間。

六十四分音符響音樂上好少見，通常只係用響慢嘅樂章。
一百二十八分音符

音樂上，**一百二十八分音符**（，或者）嘅音符時值係全音符嘅一百二十八分之一。佢長度係六十四分音符嘅一半，嘅兩倍。佢個樣係實心卵形，加支柄，柄尾右面加五條尾。如果響中間綫以上，柄向下，五條尾彎上。中間綫或者以下，柄向上，五條尾彎落。如果有幾個八分音符或者十六分音符或卅二分音符音或六十四分音符或一百二十八分音符，就會唔畫條尾，每條尾改用支擔連住。

一百二十八分音符響音樂上好少用，通常係用響好慢嘅樂章。一百二十八分音符就可以令到篇音樂變到好快。有時寫咗串一百二十八分音符，實際上係只係表示好快，表演人可以唔使死跟住樂譜速度，自己去調節。響呢啲情況，有時都會有標明。呢個音符重有一種用法，就係裝飾音。

**一百二十八分休止符**係同一百二十八分音符咁長嘅休止符，個樣似個五細7字上下連埋，不過係極之少見，有時畀人用來做吸氣符號。
傻仔

**傻仔**喺依家日常生活入面係指一個蠢或者白痴嘅人。

## 英語同義詞之一
「傻仔」嘅其中一個英文翻譯，係「idiot」。「idiot」以前係法律同埋精神病學領域入面一種技術術語，用嚟指某種深遠智力殘障，患者精神年齡喺2歲或者以下，同埋嗰個人無法防範常見嘅危險動作。呢個詞語逐漸被嚴重嘅智力障礙呢一個詞語代替（一個相對婉轉嘅詞語）。「Idiot」一詞源自希臘語**ἰδι^ώτ-ης**，即係指無法喺公共生活入面承擔責任嘅人。

## 參考
明報

**《明報》**，係一份響香港發行嘅收費報章，1959年5月20號創刊，創辦人係查良鏞，即係金庸，政治立場係香港中間派。

## 旗下刊物
*明報周刊
*明報月刊
## 旗下品牌
*明報出版社

## 出面網頁
* 明報網站
武術

**武術**係中國功夫作為運動比賽項目嘅名，比賽分做套路同散手兩大類。

## 睇埋
*馬來武術
打荷包 (足球)

**打荷包**原本嘅意思係指俾人偷咗個銀包。

喺足球場上，佢嘅意思係當控球在腳嘅球員唔小心或者唔留神，而俾對方球員喺腳下偷甩個波變成對手反攻嘅機會。
醫院波

**醫院波**嘅意思即係話，當踢足球嘅時候，一位球員諗住交個波畀隊友，點知嗰個接應嘅隊友身邊其實已經有對方球員接近緊，令到呢個接應嘅球員接呢球接得好狼狽，甚至差啲交失而將個波畀咗對手，或者引到對手球員向接應嘅隊友飛剷，差啲令隊友受傷入醫院；講得簡單啲，就係因為個球員畀個波「到喉唔到肺」，噉呢啲傳球就可以話係**畀醫院波**。

呢句術語最普遍係喺講波佬嘅口中聽到。
喜劇之王

《**喜劇之王**》係喺1999年農曆新年出品嘅香港賀歲電影之一，亦係香港電影明星周星馳頭一次自編自導自演嘅作品。

呢部戲雖然係周星馳搞笑系列之一，但相對下內容比較藝術化，因為部戲係描述一個實力派演員，點樣響偶像派橫行無忌底下冇法子出頭。有人話咁係影射周星馳啱啱出道時嘅人生，因為佢以前都只係響無綫電視做二打六，捱到十年先轉到拍電影，成為票房保證。

## 電影資料
### 製作
*出品機構：星輝海外有限公司
*監製：楊國輝
*導演：周星馳、李力持
*編劇：周星馳、李敏
*主演：周星馳、張柏芝、莫文蔚、吳孟達……等。
*特別客串：成龍

### 劇情大綱
呢套戲係時裝劇，講一個對演戲有自己一套美學嘅人，點樣俾人認同自己演技理念嘅故事，當中有喜亦有悲。

**尹天仇**係一條村裏面街坊福利會嘅管理員，同時亦係一個非常執着於演戲技巧嘅人，間唔中會做吓臨記（俗稱「茄喱啡」）嚟過吓戲癮，可惜佢嘅演戲技巧得唔到其他人嘅認同而成日俾人鬧、俾人趕走。喺一次做臨記嘅時候，因為演技上嘅問題而令成組戲要再拍，搞到女主角**杜娟兒**非常嬲，就俾導演趕走話以後都唔用佢，重要出到去想攞個飯盒都俾場務**阿毛**奚落，將個飯盒掉落地餵狗都唔畀阿仇。

阿仇冇得再返去戲棚做臨記，但係仍然念念不忘演戲，於是搞咗個街坊劇場，劇目係出名嘅文學作品【雷雨】，但係啲街坊嘅反應冷冷淡淡冇乜興趣，最終都係冇人捧場。第二日佢又返去戲棚度要求再畀機會佢演出，咁啱啲道具有問題而畀佢頂上去做，雖然佢專業精神令到杜娟兒好欣賞，但最後又係闖禍收場，個飯盒又係俾場務阿毛掉咗落地餵狗。

另一方面，一個喺夜總會做公關小姐嘅**柳飄飄**因為唔識扮學生妹服待客人而得罪人，差啲喺夜總會要坐冷板；後來個公關女大班帶咗佢哋成班女去搵阿仇研究演戲嘅心得，想喺夜總會搞嘅「學生妹初戀之夜」度搵多啲客捧場，點知講講吓阿飄飄就因為俾阿仇寸親而發脾氣走咗去。跟住返工嘅時候，有個超級公子龍少爺醉酒話要搵初戀，面對成呎高嘅一千蚊紙，飄飄即刻用阿仇教嘅演技去對付，居然成功得到龍少嘅歡心之餘重賺埋佢啲錢，於是第二日就返到去村度搵阿仇正式討教。

後來村口嚟咗班人拍戲，咁村裡面嘅小惡棍**洪爺**就派個新仔去收保護費（俗稱「收陀地」），但係個新仔其實係啱啱畢業嘅大學生，只係暫時冇嘢撈就喺村度跟住洪爺四圍蕩；洪爺見佢薯頭薯樣咁唔夠惡，所以就搵咗阿仇去幫手教個新丁扮惡人，同埋點樣去收保護費，點知呢班攝影隊原來已經有黑社會關照，喺阿仇嘅鼓勵之下，呢個新仔雖然都繼續「演出」，而且最後都俾佢收到少少錢返去，但係就俾人打到血流披面。

第二日，阿仇又再返去戲棚，希望用堅持嚟感動臨記主管再畀機會佢演出，正當又俾人拒絕嘅時候，點不知又咁橋有個替身可以畀佢做，但係呢次除咗又令到導演發火趕佢走之外，重搞到對手嚴重灼傷。去出面想攞飯盒走，亦照列俾場務寸而得唔到飯盒，重話佢毫無演技跟本唔夠班做戲，令到阿仇非常之沮喪。

返到村，阿仇勸咗想去開片嘅洪爺去做話劇，當晚排緊【精武門】嘅時候，柳飄飄嚟到冇觀眾嘅劇場度睇佢哋表演；後來阿仇同飄飄喺沙灘傾計，傾傾吓就產生好感，最後跟咗阿仇返中心宿舍度過夜；第二朝阿仇因為覺得唔好意思，就趁飄飄喺出面吹風時將自己嘅身家拎晒出嚟做肉金，飄飄入房見到，於是好冇癮咁拎咗就走；阿仇諗諗吓覺得自己對飄飄都有多少感情，就彈起身追出去，重應承會養飄飄一世，令到飄飄離開時都有所感動。

阿仇都係死心不息得唔到啲飯盒，於是又再返戲棚搵場務爭取，誰不知俾人捉咗入去會議室；原來杜娟兒有套新戲開拍，但係原本嘅男主角阿大哥因為太忙度唔到期嚟拍，於是娟兒就想起用新人，而目標就係想用阿仇；娟兒同班老細即席考驗阿仇嘅演技，得嚟好大嘅讚賞，就係咁阿仇就拎住份劇本歡天喜地咁走咗。

呢邊廂，阿仇同娟兒出席大小記者會同埋宴會，另一邊廂，飄飄繼續佢嘅公關生涯，但係佢個心因為掛住阿仇，搞到得罪超級公子龍少而俾人打咗一身。某個朝頭早，正當娟兒要接阿仇去開會嘅時候，帶傷嘅飄飄突然出現，要搵阿仇兌現養佢一世嘅承諾，阿仇亦一口答應。可惜好景不常，當阿仇去到會議室正準備開會時，娟兒突然宣佈男主角要畀返阿大哥做，阿仇因此而極度失望，連劇本都差啲扯爛；正當佢喺出面淋雨嘅時候，場務阿毛突然出現向佢招手，原來阿毛係警方嘅臥底人員，因為事出突然而想搵阿仇幫手做一場冇得NG（*No Good*，即係唔得要再拍）嘅戲，過程雖然令到阿毛受咗傷，但係最終都得到阿毛嘅讚賞。

阿仇飄飄同班街坊終於得到娟兒嘅支持可以演出【雷雨】，故事就喺一片過千人嘅掌聲中完結。

## 主要出場人物同埋演出者
*尹天仇：周星馳
*柳飄飄：張柏芝
*杜娟兒：莫文蔚
*場務阿毛：吳孟達

## 睇埋
*史坦尼斯拉夫斯基
*新喜劇之王
黑社會 (電影)

《**黑社會**》係喺2005年出嘅香港電影之一，呢套戲亦係喺康城影展參加過競賽嘅作品。續集係《黑社會２：以和為貴》。

## 電影資料
### 制作
*出品機構：中國星電影有限公司、銀河映像（香港）有限公司、一百年電影有限公司
*出品人：羅守耀、向華強
*監製：羅守耀、杜琪峰
*導演：杜琪峰、羅永昌（執行導演）
*編劇：游乃海、葉天成
*主演：任達華、梁家輝、古天樂、張家輝、林雪、張兆輝、林家棟、王天林、譚炳文、邵美琪、姜大衛……等。

### 劇情大綱
故事背景係講述香港黑社會一啲內部爭鬥嘅事，當中圍繞住好多唔同嘅人，關係亦千絲萬縷，所以角色人數亦特別多；而且當中混雜好多黑社會嘅背語（即係暗示語）同埋所謂家法嘅場面，令套戲嘅真實感覺更強。

幫會「和聯勝」每兩年就要再選一個新嘅辦事人（最高統帥），今年又係選舉嘅時候，有兩個最有實力嘅地區老大企出嚟參選，佢哋為咗呢次選舉各自招兵買馬，四出拉隴社團叔父同埋其他地區嘅話事人支持。同一時間，警方已經嚴密監視呢次幫會選舉嘅動靜，知道當中一定會有問題發生。

阿樂係幫會喺佐敦區嘅話事人，為人內冷外熱，係一個冷靜溫和嘅人，不過如果招惹到佢嘅話，可以心狠手辣到得人驚，有一個好愛o錫嘅仔；大D就係荃灣嘅揸弗人，聲大氣粗，外內都係一樣咁冷酷無情，邊個得罪佢嘅話就預咗冇好下場，佢老婆主要就幫佢手睇住盤生意。

幫會班叔父之中，除咗寸爆同一兩個叔父之外，其餘嘅人都傾向選阿樂，而輩份最高嘅叔父鄧伯亦企喺阿樂嗰邊，所以喺叔父輩嘅投票之中，阿樂以大票數勝出，當選為下一任嘅「和聯勝」龍頭大哥。不過幫會龍頭一定要有龍頭棍嚟做信物，龍頭棍就係幫會嘅團結象徵，每一任龍頭大哥都好好咁保管，唔係嘅話幫會好可能出現混亂。鄧伯叫阿樂去搵現任幫會龍頭吹雞攞支棍準備接任，但係俾大D截糊搵咗吹雞，重恐嚇佢唔好交支龍頭棍出嚟；吹雞兩頭唔到岸，唯有叫手下四眼明去廣州攞返支棍之後收埋唔好拎出嚟，睇定個形勢再算。

吹雞去酒樓見大D，勸佢唔好搞事，大D於是發難要打佢；同一時間，警方正式大舉出動，拉咗「和聯勝」一眾大哥返差館問話，包括鄧伯、阿樂同埋大D，而吹雞就喺俾警察拉嘅時候，為咗唔想俾大D追打而衝咗出馬路，俾橫過嘅車輾到重傷。

一班大哥被困喺差館嘅羈留所度，總督察許SIR就搵咗三個叔父傾計，要佢哋平息阿樂同大D之間嘅不和，唔想江湖多事；當阿寸爆入去羈留室勸大D，大D居然揚言要搞個「新和聯勝」嚟同將會由阿樂掌旗嘅「和聯勝」抗衡；後來警方再安排鄧伯入去同大D傾，希望搵個大嘅可以拆掂單嘢，點知大D直認不諱話想另起爐灶，重即場同鄧伯反面，正式向阿樂宣戰。

另一邊廂，阿樂嘅軍師師爺蘇同埋得力助手大頭一齊搵返俾人綁咗去嘅四眼明，
重搵返支龍頭棍，於是大頭就帶住支棍走先，師爺蘇就留低應付殺到嚟嘅公安。大頭拎住碌龍頭棍搭跨境貨車返香港，而東莞仔就受咗老大命令聯同大D嘅頭號馬仔一齊去兜截大頭；路上個貨車司機藉詞去廁所停低車走咗去，大頭覺得唔對路，即刻落車逃走，點知都俾東莞仔追到，重打咗大頭一身要佢交支龍頭棍出嚟；後來東莞仔個老大再打電話話大頭先係自己人，叫東莞仔拎返支龍頭棍返去交畀幫會殺手飛機，再轉交畀阿樂嘅手下火牛。

當東莞仔保住支龍頭棍揸車返市區途中，Jimmy 仔喺後面跟住想幫阿樂拎返支棍，東莞仔誤會以為佢係大D嘅人，叫飛機出嚟阻止佢嘅跟蹤，但其實Jimmy仔只係想幫佢老大龍根報仇，因為龍根喺選舉上面左右不定，最後俾大D糟質到不似人形。正當飛機接過龍頭棍想搵火牛嘅時候，原來一早已經有人喺度恭候，而落車嘅正係大D嘅頭馬長毛，佢哋挾持咗火牛，要飛機交支龍頭棍出嚟；當飛機一夫當關想救火牛之際，Jimmy仔從後出現，兩個夾手夾腳打走班打手救走火牛，不過飛機就俾人斬到重傷要入醫院。因為傳送龍頭棍有功，後來支棍交到阿樂手上之後，阿樂就認咗Jimmy仔、東莞仔、師爺蘇、大頭、飛機呢幾個立功嘅功臣做契仔。

阿樂重喺羈留室嘅時候，知道重傷嘅吹雞為咗甩身想爆大D嘅罪証畀警方，覺得呢個係拉隴大D嘅好機會，於是搵人搞掂咗吹雞，而阿樂喺放咗出去之後重幫手保釋埋大D；喺架車度，兩個人終於傾掂數以後有錢齊齊搵，喺關二哥面前重新斬雞頭燒黃紙再次結義，從此阿樂同大D就攜手合作，重聯手殺死尖沙咀最大勢力嘅老大恐龍，正式搶埋尖沙咀嘅生意。

一日，阿樂同個仔約埋大D兩公婆去郊遊釣魚，傾傾吓大D提出新意見，但係呢個意見就令到阿樂好唔滿意，跟住發難將大D兩公婆殺死，埋咗兩條屍之後就揸車離開……

### 主要出場人物同埋演出者
*林懷樂（阿樂）：任達華
*大D：梁家輝
*Jimmy仔：古天樂
*飛機：張家輝
*大頭：林雪
*師爺蘇：張兆輝
*東莞仔：林家棟
*雷太（大D老婆）：邵美琪
*許SIR：姜大衛
*鄧威（鄧伯）：王天林
*徐添（寸爆）：譚炳文

## 出面網頁
*
凳

**凳**（），又寫成**櫈**，係用來坐嘅傢俬，用板加上凳腳做成，無靠背，無𢲲手。漢朝之前原來係指畀腳踏嘅「蹬具」。

細嘅凳叫凳仔，矮凳都得；長嘅凳叫長凳、橋凳或者係板凳；可以摺得埋嘅凳叫摺凳，摺得埋嘅凳仔又叫交倚。

至於有靠背／挨凭嘅「坐具」叫做椅，有得「倚」靠。

「椅，坐具後有倚者，今人俗呼椅子。」——《正字通》

## 語言
粵語入面**凳**（）呢隻字詞，查實幾古老，可以追溯到去中古漢語（唐宋）嗰度。

呢隻字詞被指係隨住中古漢語嘅龐大影響力傳到好多非漢語嘅語言當中，例如現代嘅泰國話入面就有隻字詞，
:（國際音標）—用泰文字寫係 ，可以羅馬化做 。
特指一種矮、四隻腳、有少少似床噉形嘅凳。

凳喺各歐洲語言入面係噉叫嘅：
*
*（陰柔）
*（陰柔）
*（陽剛）

## 史
凳有過千年歷史。古埃及人畫有坐凳法老王像。中國唐朝之前都係坐響地蓆上面。

## 攷

## 拎
*
雪糕

**雪糕**（）係甜品一種，凍食，用奶造。因爲雪糕凍冰冰，一般畀人認為係啱晒夏季消暑。

最簡單嘅雪糕，用常見嘅嘢食，即牛奶、乳酪、奶油等，同一啲甜品同其他調味料溝成嘅冰涼嘢食。將佢哋溝埋一齊之後，雪到佢溫度好低，要佢保持鬆軟，又唔會變大嚿冰。

工業製成嘅雪糕一般係將溝好嘅雪糕液體注入冰鹽混合物嘅模具之中，冰鹽混合物喺融化嘅過程中，會吸收大量嘅熱，可以好方便嘅將已經整好嘅液體冷凍成雪糕。美國聯邦食品法規定，雪糕嘅成份中奶油至少係重量嘅百分之十。

## 唔同語言嘅叫法
英文叫佢 ****，國語叫**冰淇淋**、**冰激淋或霜淇淋**，都係嚟自英文。冰指 ice，淇淋與激淋，係 cream 嘅國語音譯。

## 味道同款式

雪糕有純奶味之外，現今雪糕主要味道，有雲呢拿同朱古力，第啲口味，有哈密瓜、綠茶、紅豆、芒果、士多啤梨、椰子、豆腐、焦糖、芝麻、菠蘿、香芋、榴槤、oreo 等等。常見嘅配料就有車厘子、餅乾、朱古力、提子乾、香蕉、榴槤、士多啤梨、或多於一種口味混合而成嘅複合口味等等。

雪糕放入任何材料嘅容器度都食得。唔同國家，有唔同製法，例如日本會將雪糕包喺糯米粉糰入面，成為雪米糍。最普遍嘅樣式係喺製作過程中，將雪糕同雪條一樣直接用一條木棍或塑膠棍插起，咁樣食會較方便。另一種常見食法係裝喺由威化做成嘅圓錐形雪糕筒度，叫做甜筒；又可以將雪糕放在雪枱，快炒五分鐘，將雪糕由液體炒到變固體，叫做炒雪糕。重有一種食法，就係將雪糕放入兩塊餅乾中間，叫做雪糕三文治。

## 睇埋
*新地
*雪櫃
*芝士

## 攷

## 拎
長凳

**長凳**，又叫**橋凳**或者**板凳**，係種凳，比較長身同矮身，可以坐幾個人，有啲長凳重有得挨。
摺凳

**摺凳**係凳嘅一種，用三角鐵、鐵通、鐵支同木板造成，可以摺埋，方便收埋同埋攞出街，去到邊坐到邊。

摺凳重可以用嚟自衞同打交。佢係電影《食神》入面，被稱香港十大武器之首。

## 睇埋
*摺枱
菊普

**菊普**，茶一種，實情為菊花同普洱，兩隻茶葉加埋一齊沖。茶樓飲，貴過淨普洱。菊花茶一般為杭菊。

普洱降血脂、抑制低密度膽固醇。菊花明目、清火、降血壓

網上傳言話菊普有毒，純屬以訛傳訛，毫無根據。

## 攷
統一碼

**統一碼**（，近似粵拼 ），又叫做**萬國碼**同**單一碼**，係一種國際標準電腦文字編碼，用來畀電腦儲存同交換文字訊息。電腦要將文字編碼，即係每個字畀個數字佢。

響未有統一碼之前，世界各地都用唔同嘅編碼，搞到好難互換資料。有時同一種語言，咁多種編碼都無辦法包括晒日常生活要用字。整統一碼出來，就係畀全世界嘅電腦有一種共用嘅編碼，可以好方便咁交換資料。

現時統一碼嘅發展係由統一碼聯盟負責，佢嘅同ISO/IEC有好緊密嘅聯繫。統一碼同國際標準ISO/IEC 10646係一致嘅。

統一碼嘅出現，幫助軟件可以進一步國際化同本地方化。亦都容許唔同地方嘅文字擺埋一齊。

## 拎
* Unicode 16.0 字符表
75

**75**係74同76之間嘅自然數。

## 數學性質
* 合成數，因數係1、3、5、15、25同埋75。
** 質因數分解係3\times5\times5
* 婚約數、佢嘅另一方係48。
76

**76**係75同77之間嘅自然數。
## 文化
*香港國際財經台（奇妙76台），奇妙電視旗下嘅電視頻道
## 睇埋
*76年
西班牙甲組足球聯賽

**西班牙甲組足球聯賽**（**Primera división de Liga**，簡稱 **La Liga**）係西班牙頂級嘅職業足球聯賽，亦屬於歐洲與及世界級最高水平嘅職業足球聯賽之一，通常簡稱「西甲」。

## 簡介
西甲聯賽嘅球風注重技術同埋進攻，具有好高嘅觀賞性。目前有好多世界最著名嘅球員都係喺西甲球會效力，其中皇家馬德里同埋巴塞隆拿，佢哋嘅比賽叫做西班牙嘅「國家打吡」。

## 賽制
賽事以雙循環主客制，贏波球會得3分，和波得1分，輸波0分。以積分計算球隊成積，咁啱積分一樣嘅話，會計對賽成積，如果都分唔到勝負就計對賽得失球（作客入球雙計），跟住就會計得失球，再計較多得球。

目前西甲有20支球隊，每完成咗整個賽季嘅賽事之後，有最高聯賽積分嘅就係聯賽冠軍，積分榜頭4名可以參加下屆歐聯，第5、6名可以參加歐霸盃，成績最差嗰三隊將會降班去西乙，而喺西乙嘅前三名就會升班去西甲。

西甲球隊同其它聯賽嘅球隊一樣都有一隊同埋預備隊（即係B隊），而且呢兩隊都係參加緊同一個聯賽系統。不過兩隊唔可以一齊參加同一個聯賽，例如巴塞隆拿B隊攞到高名次至符合升班資格，但祗要巴塞隆拿重喺西甲踢緊，巴塞隆拿B隊都唔可以升班，但可以保留佢哋嘅名次，之後將另外一個升班名額讓畀其它符合升班資格嘅球隊。相反，如果巴塞隆拿降班去西乙，巴塞隆拿B隊最後排第幾都要降班去西乙二。

## 參賽隊伍
2025–26年西班牙甲組足球聯賽參賽隊伍共有 20 支。

## 歷屆冠軍

### 奪冠次數表

## 連出去
*西班牙聯賽會官方網頁 
*西班牙足球英文網頁 
*Facebook
77

**77**係76同78之間嘅自然數。
## 文化
*香港開電視（奇妙77台），奇妙電視旗下嘅電視頻道
* 沈琪琪，臺灣藝人，暱稱77
## 睇埋
*77年
* 7月7號
* 七七事變
80

**80**係79同81之間嘅自然數。

## 數學
「八十」係：

* 首十六個整數嘅歐拉函數φ(x)總和。
* 一個半完全數，因為佢啲因數嘅某啲組合加埋就係 80（例如1、4、5、10、20同埋40）。
* 一個排列數。
* 喺以下進制係回文數：3進制（2222₃）、6進制（212₆）、9進制（88₉）、15進制（55₁₅）、19進制（44₁₉）同39進制（22₃₉）。
* 喺3、9、15、19同39進制都係重複數字。
* 首四對孿生質數對嘅總和（(3+5)+(5+7)+(11+13)+(17+19)）。

柏里圖法則（又叫八二法則）講明喺好多事件入面，大約八成嘅結果係由兩成嘅原因造成。

任何可解嘅十五數字推盤都可以喺80步之內完成。

## 科學方面
水銀嘅原子序數係80。

## 宗教方面
根據出埃及記7:7，摩西同法老王講嘢嗰陣有80歲。而家，樞機主教參與教宗選舉嘅年齡上限都係80歲。

## 其他領域
「八十」仲有以下意思：
* 用喺經典小說《八十日環遊地球》入面
* 八十年戰爭（荷蘭革命1568-1648）嘅年期
* HTTP連接嘅標準TCP/IP埠號
* 80A、80B同80C攝影濾鏡用嚟校正鎢絲燈嘅過度紅光
* 公元80年、前80年、1980年或者2080年
* 蘇格蘭啤酒入面嘅八先令啤酒
* 舊式四腳底座版本嘅5Y3GT真空管整流器
* 電腦運算入面常見嘅每行字數限制，源自IBM打孔卡嘅列數
* 美國樂隊Green Day有首歌叫做「80」
* 一個虛構嘅外星超級英雄叫做「超人80」
* 喺列氏溫標入面，純水喺海平面嘅沸點係80度

## 唐字
唐字可以寫成**八十**。若果要避免以後俾人簒改或者睇唔清，會用大寫**捌拾**。

## 讀音

「八十」除咗可以讀「粵拼：bat³ sap⁶」之外，重有另外一個白讀音。
81

**81**係80同82之間嘅自然數。

## 數學方面
「八十一」係：

* 9嘅平方數，亦係質數嘅第二個四次方；即係3嘅四次方。
* 佢嘅因數和係40；喺因數序列入面有三個合成數（81、40、50、43、1、0）到43因數樹入面嘅質數。
* 同所有3嘅冪一樣，係一個完全函數數。
* 一個七邊形數。
* 一個二十八邊形數。
* 一個中心八邊形數。
* 一個特里波那契數。
* 一個開放曲流數。
* 苗-周拉序列嘅第九個數。
* 喺八進制（121₈）同二十六進制（33₂₆）都係回文數。
* 喺二進制、三進制、四進制、七進制、九進制、十進制同十三進制都係哈沙德數。
* 係三個特殊數字之一（另外兩個係1458同1729），當佢嘅數字（十進制）相加，所得嘅和同佢自己倒轉相乘，就會得返原本嘅數：
：8 + 1 = 9
：9 × 9 = 81（呢個例子比較特別，因為和只得一個數字）。

81嘅倒數係0.012345679循環，只係欠咗個「8」字。呢個係一個普遍規律嘅例子，喺b進位制入面：
：\frac{1}{\left(b-1\right)^2} = 0.\overline{012\cdots(b-4)(b-3)(b-1)}
只係欠咗個b-2嘅數字。

## 天文學方面
* M81天體，係一個喺大熊座入面，亮度8.5等嘅螺旋星系，又叫做波德星系，係M81星系群嘅第一個成員。
* 新通用目錄天體NGC 81，係一個喺仙女座入面嘅螺旋星系。

## 其他領域
「八十一」仲有以下意思：
* 將棋棋盤上面嘅方格數目
* 公元81年、公元前81年或者1981年
* 鉈嘅原子序數
* 地獄天使電單車會嘅象徵數字。「H」同「A」分別係英文字母表嘅第8同第1個字母。
* ZX81電腦嘅型號
* 法國塔恩省嘅部門編號
* 打去日本嘅國際直撥區號
* 日本金屬核樂隊Crystal Lake嘅歌曲「+81」
* 印度出版嘅書籍用嘅兩個國際標準書號識別碼之一
* 道德經最常見版本入面嘅章節數目
* 土耳其嘅省份數目
* 每晚玫瑰經嘅祈禱次數
* 因為中國人民解放軍係8月1日成立，所以「八一」（81）經常出現喺解放軍嘅旗幟同標誌度

## 疏示
詩

**詩**係泛指一種文體，可以用來抒情、敘事、傳意等等，透過喺聽覺或者視覺上用韻律或者其他規律等等嘅方法令篇嘢易記或者有節奏感。詩體通常都會精簡優雅，但係亦都有長篇嘅詩體。

* 一般講嘅詩又叫詩歌
* 史詩即係長篇嘅敘事詩，用來幫人記事
* 聖詩即係有宗教意思，配咗音樂嘅詩

歌詞其實都係詩體，只係配咗音樂。

## 書名
有啲書因為本來係詩集，又簡稱 ｢詩｣，包括：
*《詩經》，儒家六經之一，現今文學家將佢列為群經之首，係中國最早嘅詩文集。
*《聖經》中嘅**《[[詩篇]]》**，原本係一本猶太教嘅詩文集。
閩南話維基百科

**閩南話維基百科**（閩南話：）係維基百科協作計劃嘅閩南話版，用白話字寫，2004年5月開張，到2021年12月有超過四十萬篇文，響各個唐文維基百科排第二，後過中文維基百科，前過粵文維基百科。

閩南話維基百科本嚟文章增長唔快，到2015年6月（大約十一年時間）都係得萬三篇文多啲，但由嗰個月開始用機械人寫文，結果唔使兩個月文章數量已經翻咗超過一倍，喺同年7月、8月同9月先後過咗兩萬、三萬同四萬大關。而家已有至少[ 400,000]篇文章。

## 特色
閩南話維基百科主要係由十幾個熱心嘅維基友嚟寫嘅，雖然人少，有時啲字句拼錯咗冇人發覺，不過整體文章未至於有失偏頗。佢啲文章好多寫閩南同台灣嘅文化，亦都寫下化學、生物同埋唐話嘅文。除咗開閩南文化，世界各國同中國大都市嘅文都佔番咁上下。

## 畀人鬧嘅地方

有啲人質疑閩南話維基百科，例如用嘅字。

漢字化觀點：
* 用拉丁字母寫嘢，畀人話想脫漢或者去中國化。
* 閩南話屬於唐話，應該用漢字。
* 識白話字嘅人少得滯，可能寫出嚟嘅嘢唔夠中立。
* 好少深筆字話係閩南話讀唔出而其他唐話就讀得出。
* 漢字系統本身有造字呢味嘢，如果唔識寫正字，都可以作個字落去。
* 漢字能夠容得落唔同音，如果寫白話字會令同一個字係唔同口音嘅閩南話方言中拼出嚟嘅字唔同，而且令閩南話維基百科變成「漳泉話維基百科」，搞到同樣係閩南話一種嘅潮州話好難寫入去而去開多一版（潮州話版曾經開過測試版，不過而家已經夭折）。
* 外來語、外來譯名、科技名詞呢啲閩南話訓讀音可以表達出嚟，冇話讀唔出。
* 用漢字寫唔出唔代表冇字可寫

拉丁化觀點：
* 閩南話目前重未有統一用字，就算有字好多都係借音字，唔係本字。
* 用漢字會引發寫邊隻字先算啱嘅命題，反而移開視線。
* 白話字都用咗好耐，連鬼佬都要用呢種字學閩南話，冇理由自己學唔好。

## 出面網頁

*閩南話維基百科
支票

**支票**係一張票，由畀錢嘅人寫畀財務機構，指示機構響佢存款戶口，響指定期間，交指定數額嘅錢畀收錢人。人可以為普通人又或者法人。支票係合約嘅一種，指示財務機構無條件咁過數。銀行會予先印定支票畀客戶，支票有各種防偽措施。而劃線支票，即是響普通支票左上角劃兩條平行線，但係持票人只可以存入戶口，唔可以直接攞現金。

## 睇埋
*銀行本票
日文維基百科

**日文維基百科**（****）係維基百科協作計劃嘅日文版本，一個自由、開放內容嘅百科全書計劃。2001年5月開始公開編輯，直到2015年9月為止，暫時有超過98萬篇文，喺咁多種唔同語言嘅維基百科裏面，跟文數計，佢哋嘅規模排第13。

## 出面網站
*
銀行

**銀行**傳統上係主要做存錢、借錢同過數嘅財務機構。有啲銀行亦都印發銀紙作為法定貨幣。為咗可以賺多啲，好多銀行都兼做埋保險、投資產品同買賣股票。

家下好多地方都有法例，要有批准先可以開銀行做生意。

## 種類
根據銀行嘅背景亦可作以下區分： 
* 中央銀行 
* 公營銀行
* 私人銀行

### 中華人民共和國
根據中華人民共和國法律，銀行分做：
* 中央銀行（中國人民銀行） 
* 商業銀行（含農村信用合作社同城市信用合作社） 
* 政策性銀行（中國農業發展銀行，國家開發銀行，中國進出口銀行）

### 香港
香港銀行係分三級制，要同香港金融管理局申請批准先可以開業。

呢三級係：
# 持牌銀行
# 有限制持牌銀行
# 接受存款公司

## 睇埋
* 銀行業
* 金融業
* 銀行學
* 銀行家